url: =ZAM Thupuak :: 02 November 2014 :: ZOMI DAILY\nposted on 1 November 2014 at 7:46 am Lomkholna: News, Newsletter, Refugee, ZAM, Zomi\nKhenpi Khatna : Gam thumna tunma a sepding thute\nGam thumna tunma a sep ding thute gambel galtai khat America gamah a tentheihna dingin a kisam sep ding pawlkhat om hi. Tua sepding teng pen a ni a kha ahih keileh kum bangzah sung hiam khat sawt thei hi. Tua sepdingte’ Department teng a nuai a bang ahi hi.\n. Leitung bup kipawlna pen gambel galtai mite ciaptehna zum (UNHCR) hih zumpi ah gambel galtai pa/nu in a gam nusia a a taikhiatna thu kicingtakin a min apuam tawh va khum ding hi. A kisai uliante in gambel galtai mi khatin san thamcing leh cinglo, galtai pa’ tuah khak haksatnate tungtawnin en dinga thudotna tuamtuam hong nei ding hi.\n2. Leitung muntuamtuam a om gam piakkikna palaai ulian te omna (OPE/IRC) leitungbup kipawlna sung a gambel galtai mite ciaptehna zumpi panin galtai mite tennading a ngah theih nadingin America kumpite tungah galtaipa thu leh la teng khempeuh kipuak hi. Leitung mun tuam tuam ah palaai kikoih ahih mah bangin Thailand gam, Bangkok khuapi panin gam piak kikna (OPE) panin ulian te in hong vaan sak uh hi. Hih palaai ulian te in America gam a gambel galtai mite lakna/sanna (USRAP) ah galtai mi khempeuh hong piak khiatna dingun hong vaihawm sak uh a, mi cimawh galtai mi taktak hihna ciaptehna leh a muan huai munah omna piak dingin kilawm kituak hi ci in hong pia khia ding uh hi. Palaai te in galtai mi khatciat tawh maitang kituah in a gam nusia in a taikhiatna thu leh la kicingtakin leh a kitangsam thu tuamtuam hong kaihkhop sak banah ngeina tawh kituakin America gam a bitna lam asem gam mite ciaptehna (DHS) ah puakdingin laiphahte kicing tak in hong bawl sak uhhi.\n3. America gam bitna ding gammite ciaptehna (DHS) ihteng a palaaite in galtai mite thu leh la tawh kisai laiphah a ngah ciangin America gamah tentheihna piakhuai takpi mah hiam cih khentel na dingin a mi mahmah tawh tukhawmin thu dot na hong nei ding uh hi. America gamah tennading phalna a ngah a kipan a len khiat dong sep ding kitangsam (4) teng zo siang ding hi. A li na a sep ciangin khat khit khat a hih kei leh a vekpi in thakhatin semkhin ding uh hi.\n4. Huhna/panpihna ngahna: gampiak kikna lam a sem palaai (OPE) te in Columbia gamke, Washington khuapi a om galtai mite sanna/ciaptehna phualpi (KPC) ah galtai mite thu leh la khempeuh a kisam bangin puak sak uh hi. Tua khit ciangin galtai mite koihna ding mun a zonsak gam leh mun piakna lam palaai phualpi mun (10) te in galtai mite sanna phualpi tawh kipawl khawmin galtai mite a mau tawh kituak mun leh gam pia uh hi. Tua hun laitakin mun leh gam piak kikna lam a sem palaaite in galtai mite kisap huhna te a ngah theihna dingun phalna suai kai pah uh hi. America gam tungkhin innkuan, gamkiluah, u leh nau a om leh tua te tawh omkhawm thei dingin a kinai pen munah hong puak ding uhhi. Nipi kal khat sungin galtai huhna kingah thei pah hi.\n5. Muanhuai hiam cih khentelna: Ngeina a om bangin galtaite thu le la a min a puam uh tawh muanhuai takpi uh hiam cih khentel nadingin America kumpi thuneite tungah kipuak hi. Muanhuai taktak hi, ci-in ciaptehna ngah theih nadingin nipi kal khat pan kha khat sung hun la thei hi.\n6. Mun khat pan mundang khat hong paisak thei palaaite cidamna lametna: Hih palaai kipawl nate hong sehsak hun zui-in galtai mi khempeuh in cidamna lam hoihtakin ki ensak hamtang ding hi. Cidamna lam ki et sakna a hang thum om hi.\nAmerica gam lut theih nading hong khaktan thei natna te leh a kisap zatui zaha te theih nading.\nCisa natna (ahkl) tuap natna (TB) te bangin zatui zaha nekkulte leh gu a suak thei zatui zaha te khentelna ding.\nAmerica gam sung tun khit ciangin zatui zaha tawh kibawlhuai lai natna te theih khiat nading cih bang ahi hi.\nGaltai mite cidamna lam hoihtakin hong etcian khit ciangun muntuam gamtuam hong puak (OPE) te in a kisam lai kikup kikhoizia ding zato lai leh cidamna tawh kisai ciaptehna laite hong puasak uh hi. Damlohna hangin gamdang a puak ding uh hong khaktan loh hangin maban omlai nasep dingte hong ziakai sak thei hi.\n7. Namdang Ngeina sinsakna: America gam puak dingin thukimna a omsa galtai mite’ a lenkhiatma un namdang ngeina sin masa dingin a hun hong sehsak uh hi. America gam i tun ciangin mailam nuntakzia ding kiginkholhna i neih theih nading deihna tawh namdang ngeina hong sinsak uh ahi hi. Namdang ngeina pelloin sin hamtang ding hi, a kicih hangin America gam luttheih nadingin pello in kitangsam cih na thu hi tuanlo hi.\nAtunga sep ding khempeuh khat khit khat i zawh khit ciangin gamthumna pai thei dingin kigingkhol khin (mankhin) ta ahihna leitung gamdang hong puak (OPE) te in kipsakna hong nei ding uh hi. Vanleng ticket leina leh tuanna ding kikhelna te a kipan, America gam sunga kisam vanleng tuan nading khempeuh mun leh mual piakkikna palaai (IOM) te in hong vansak uh hi.\nI tun nading mun i tun mateng a kitangsam bangbangin khat khit khat man neiloin hong sepsak uh hi. Tua nasepna tawh kisai-in mi khatpeuh in sum le paai hong nget uh leh leitungbup kipawlna a gambel galtai mite ciaptehna zumpi, gam hong zonsak palai (OPE), mun tuamtuam pan huhna pia committee (IRC) leh gam-dangah mun piakkikna lam a sem palaaite (IOM) te’ tungah kikhia thei hi.\n8. Kiciamna lai: Vanleng sap dinga sum leitawi tawh kisai ka lungkim mah hi, cihna leh a kisehsa om bangin ka lohkik takpi ding hi, cihna thu ciam galtai mi picing khempeuh in alen khiat ma un suai kai ding uh hi. America gam atunzawh kha 3-6 a kipan kum thum sungin sum bat loh kik khin ding hi. Koppih nei nailo nungak tangval laite in kha khatin a tawm pen $35 ta pia ding hi. Innkuan leh nupate ading pen koppih nei nailote’ aa sangin tamzaw hi. Tua kiciangtan sa bangin khasimin mantakin piakna pen leibat lohkik zawh nading a baih mahmah lampi khat ahi hi. Tua bangin leiba lohzo lehang mai-lamah mawtaw, inn, lo, huante lei nadingin bank ah sum leitawi lakna nuamtuam pah hi. Leiba lohkik ding haksatna a om a, huhna lah na ngah kei leh mun piakkikna palaite kiangah zasak pah in. Zopzop lai ding …\nGlobal Zomi Idol vai-in Kawlgam panin Rev. Dr. Sian Za Lal (Zogam Lalpu) leh T.S Khai (Zogam Lapu) te Kuala Lumpur, Malaysia ah hong hawh uh hi. 2015 kum thak sungah leitung bup Zomi Idol kibawl ding aa, final Top 10 pen Tulsa, USA ah kibawl ding hi.\nHong tung ding November 13 ni 12pm in ZAM hall ah “aw sitna” (vocal test) kinei ding hi. Global Zomi Idol tawh kisai a utte in na min uh nongpiak nading un kong zasak uh hi.\nRev. Dr. Sian Za Lal (Zogam Lalpu)\nCentral ZOMUS Yangon\nPh. 012 229 8106\nT.S Khai (Zogam Lapu)\nDeihloh pen sihna tuaka ZAM card ahinlai (valid) leh sumtang RM500/-(zanga) tawh sihgalna kipia.\nNasep neilote’ nasep manngenlo in ki zonsak.\nDamlohna, mat leh hen vai tawh kisai-in, manngenlo in avai kipanpih a, ahizongin sum leh paai tawh kipanpihlo hi.\nUNHCR in minsan hong piak ciangin sum bang mah piak beh kullo.\nThawn Khen Mang (Lailo) 27 October ni-in thukhen zumpi PJ ah kibuaipih in hong suakta thei.\nThang Gin Mung (Lailo) 28 October ni-in Bukit Jalil Camp ah kivaan thei.\nPau Deih Tung (Ngalbual), Khup Khen Kim (Ngalbual), Kham Khua Khai (Ngalbual), Cing Man Lun (Ngalbual), Cing Hoih Siam (Ngalbual), Lam Za Kap (Ngalbual), Cing Lam Kim (Ngalbual) Sungai Besar Polis zumah a ki buaipih laitak.\nTuang Bawi (Haupi) Putrajaya Hospital ah ki buaipih laitak.\nLam Za Cin (Laitui) 27 October ni-in Tzu Chi ah ki buaipih.\nCin Sawm Khual ( Heilei) 28 October ni-in UN ah ki buaipih.\nDim Khan Huai (Phaileng), Cin Khan Suut (Phaileng) 30 October ni-in Tzu Chi ah ki buaipih.\nGo Pau (Chantagyi) 30 October ni-in Tzu Chi ah ki buaipih.\nCin Za Vung (Thalmual), Ciin Lun Dim (Tungzang). Khup Sian Kham (Dimlo) 31 October ni- in UN ah ki buaipih.\nThawn Sawm Khai (Keizang) 28 October ni-in Ampang zatopi ah ki buaipih.\nThang Pi (Kawlpi) 30-31 October ni-in Cameroon Highland ah ki buaipih.\nCiin Lun Dim (Tungzang) leh Dam Khan Thang (Mualbeem) GHKL ah ki buaipih.\nUNHCR vai thuthak\n2014 November kha pan kipan simtoh kha kua sung UN panin min sanna (Registration) thak pialo ding cih gen khia uh hi. Innkuan lutpih zong a kitensa teng bek sap ding ci uh hi. Thong leh Zato pan UN kipuakte lo buangin min sanna kipialo ding ciphot uh hi.\nICMC pan ZEC-M & T siamsin naupangte tentan hong piaksak\nZEC-Maharajalela & Talalla a siamsin naupangte kum 7-12 kikal natna tuamtuam leh lauhuaina tuamtuam pan bangci kikep ding cih ICMC panin October 27-29 sungteng tentan hong piaksak uh hi.\nSemenyih Camh ah thongkia te kivan thei\nGelnasa om mah bangin UNHCR-OPI theihpihna leh phalna tawh Semenyih camp ah gambel, galtai thongkia te kivan thei in, a kisap uh nek le dawn ding zong tampi kipuak thei bekthamlo in mitampi hong suakta sak ahih manin ki lungdampih mahmah hi. Ahun zui-in mun dang thong te ah zong kivan toto lai ding ahih manin no khua ciat pan thongkia a om leh hong zasak un.\nNgalbual khua mi,PaLangh Pau leh NuZa Niang te tapaTg.Khan Lian (Mantuang Beh)ZAM-21860,ZSM-13011pen ih gensa bangmah in22/10/2014, 11:00pm hun a Kepong KTM Station, Kuala Lumpur ah KMT meileng pi (Jatha) nawkkhak na hang aa hong nusiatna hangin Zomi te ih dah mahmah hi. Tua hi a sanggam pa luanghawm pen ZAM-ZSM makaihna tawh/10/2014 ni inhanmual ah lungkim huaitak in kivui thei hi. Sanggam pa tungtang ah adah akap khempeuh tawh kibangin Malaysia Zomi zumpi panin ih dah khawm hi. Topa’ hehnepna in Nu leh Pa sanggam te tungah a thakin hong tungta hen.\nMawtaw License bawlnuam te theih ding\nMalaysia sung mawtaw hawlna license diktak bawl nuam te ading kibawl thei ahih manin alunglut te’n hih phone nambat ah hong zasak un. 012 367 4665\nZomi Cup 2015 a (6) veina ading pen kum dang te sangin kipat baih zawk ding geelna kinei hi. Bang hang hiam cih leh 2015 Sen kum thak pen Zomi Nam Ni tawh kituak ahih manin tua ni ma in zawh siang teitei kul ahih manin akihel nuam khua kipawlna khempeuh in ZAM zumpi ah sazian nong piak na dingun kong zasak uh hi. Sazian pen November 30 nitak nai 5pm ciang kisang ding hi.\nRSC leh DHS panin Contact ki ngahzolo pawlkhat\nNang a akihel leh ZAM zumpi ah hong pai in.\nMalaysia gamsung khuahun hoihvetlo\nSelangor le KL kuamteng ah Operasi nasia lut mahmah hi. Tua a hihman in kidawp siam ni. A kigenna ah a nuai a munte ah tamlut deuh ci uh hi.\nGames sai, Bar sai, Ansai leh lampi block (mawtaw lampi khakin sit kawikawi) ding cih kiza.\nTua a hihman in kipawlna card tawite ading in deihloh penin na tuak khak zenzen leh anuai ateng kiginsa in nei hamtang in.\nNa sanggam te or nang hong kin hong vanvanzo ding mi khat peuhmah i phone nambat lotngah sawm hamtang in.\nKawlgam ah ciahkik nuamlo a, gambel ciaptehna na lunggulh leh kei gambel te hi ing ci hamtang in. Kawlgam pan nong taina thu leh Malay gam tunni lotngah sawm in.\nNa tuntunna panin ahih theih leh Zomi kipawlna or na sanggam te mimal ciaptehna pumpi number (Body No.) hong piak pen theisak hamtang in.\nNa min hong kidot ciangin kipawlna a na piakdan lian in gen in. Na min neu khawng gen sese kei in. Hong kikan khia zolo ding hi. Na nungsang ah kipawlna pan or na sanggam te in hongzui theipan ding uh hi.\nHong kimat khak zenzen le lau gawp pah kei in. Na sanggam Zomi khat teitei in hong nungzuihpah ding hi. Na upna leh na mabaan te khahsuah kei inla Pasian tungah ki ap tawntung in.\nZomi Genvai Kipawlna (ZSM) kum (5) cin kikhoppi ah sapna\nMalaysia gamsung a om Zomi te sungah akumkum in misi kitam toto a, pawlkhat bang lametloh pipi in sihloh nading pi ah a si zong ki om zen hi. Tuabang aa sihna tungtang ah vaipuak sem dingin ZOMI GENVAI KIPAWLNA (ZSM) ci-in Pawlpi pawlkhat leh Khua kipawlna pawl khat kipawl in 2009 kumin ZAM zumpi panin kiphut hi.\nTua hi aa, tu in ZSM kum 5 cingta hi. Hih kum 5 sung ZSM nasep na pulakna,hong nusia khinsa Zomi te phawkna leh mailam ah Malaysia a om Zomi te cidam ngiat nang thungetna hun thupi khat neiding ih hih manin Khua kipawlna khat pan atawm pen 3-5, Pawlpi khat pan atawm pen 3-5 ta leh, Malaysia gamsung aom Pasian nasem sia/ma peuhmah nong kihel hamtang nangun zahtak na lianpi tawh kong zasak uhhi.\nBekthamlo in na khua kipawlna sung pan misi a om ngei khua makai te, misi te sanggam te, Nu le Pa cih te na om uh leh hong kihel sawm hamtang le uh cin thupi ding hi. Bang hang hiam cih leh a sisa te phawkna hun zong kinei ding hi.\nSihna vai tawh kisai ahih manin kua khua, kua kipawlna, kua Pawlpi ah hong tungding cih kuamah in genkhol theilo ih hih manintuamtuam tawh tehkak lo a,kum 5 cin ki khoppi ah nong kihel hamtang nangun ZSM zumpipan in zahtak na lianpi tawh kong sam uhhi.\nAni : Nov. 03, 2014 (Monday)\nRev. Dr. Kam Cin Hau Zomi zumpi ah\nZomi sungah Pasian in hong zatsak mahmah Rev. Dr. Kam Cin Hau Malaysia Zomi zumpi ah hong hawhin thu hongnget sak ahih manin ki lungdam mahmah hi.\nKhasim ZAM palaaite thunget khopna\nKha khat 1 vei a kinei ZAM palaai te thunget khopna ah Kawlgam panin Sia Khamno (Mualhoih Gospel Ministries) hong kihel thei-in Pasian kammal tawh thapiakna hong nei thei ahih manin tha kingah mahmah hi.\nKL Adventist Church (Zomi Service, Pudu)pawlpi in ZAM Thupuak ading RM50 hongpia ahih manin ki lungdam mahmah hi.\nPDF lim tungah namek lecin Download kullo in PDF Version tawh ki simthei pahding hi. PDF File tepen ihtheihsa mahbangin Mobile Phone sangin Desktop PC tawh a etdan lemzaw khading hi.\nPrevious: Thadah hun teh’ I zuih Isep ding te!\nNext: Malaysia Zomi Khuado 2014 Ka Siimna – 6 ~ Hau Za Cin


timestamp: atn

url: =Esther becomes the Queen, The book of Esther | Bibleview\nTedim » Lai Siangtho » Thuciam Lui » » Esther becomes the Queen, The book of Esther\n1:1 Hih lai-a kigelh thupiangte pen India gam panin Ethiopia gam dong, gamneu za khat sawmnihsagih a uk Ahasueras’ hun lai-a piang thu ahi hi.\n2 Hih hun laitakin kumpi khua ahi Susa khuapi sunga kumpi tokhom tungah amah tu hi.\n3 Ama uk a kum thumna kumin ama nuai-a a uliante khempeuh leh a nasemte-a’ dingin pawi khat bawlsak hi. Ama khutnuai-a om Persia leh Media galkapmangte leh ama nuai-a uliante leh ama nuai-ah gam a uksawnte a om laitakin,\n4 A kumpi gam hauhna leh ama thupi ziazuana ni tampi sung, ni za leh ni sawmgiat sung tak a lak hi.\n5 Hih pawi hun a bei khit ciangin kumpi khua Susa khuapi sunga om milian mineu mi khempeuh-a’ dingin kumpipa in pawi khat a bawl hi. Tua pawi pen kumpi inn huang sungah kibawl a, ni sagih sung kibawl hi.\n6 Tua huang sungah suangkang khuamte kiphut a, khau malneu leh khau dupsan tawh ngun kualte-ah kikhihin a kikhai dalna puanpakte kikhungin, suangmanpha a san, a dum, a kang, leh a vom, a nam tuamtuamte kizangin a kizem suangphah kiphah tungah kham leh ngun kibawl lupnate kikoih hi.\n7 Kham hai nam tuamtuamte tawh zu kihawm a, kumpipa’ hauhna tawh kituakin deihdeihin zu kizang hi.\n8 Tua lai-ah zu nekna zia pen kihah piak cih omlo hi; bang hang hiam cih leh mi khempeuh in amau’ duh zahzah bek a neksakna ding uh kumpipa in a nuai-a a uliante thu pia hi.\n9 Tua banah Kumpinu Vashti in zong numeite-a’ dingin Kumpipa Ahasueras’ innsung mahah pawi khat a bawl hi.


url: =Australia Kumpi in Zomi Makai Khat Pahtawina Pia\nKawlgam sungah Kumpi theihpihna (Govn.Registration) tawh mipite' khantohna ding Non-Government Organization (NGO) nasep thupi asem Dr. Cin Khan Lian (Founder & Director of Ar Yone Oo Social Development & President of Zomi Media and Writers Association (ZoMWA) pen Australia Government in Makaih siam Pahtawina (LEADERSHIP AWARD) pia uh ahih manin, tukha thak May,2015 Nipi masa sungin Australia zin ta ding cih kiza ahih manin Zomi Media and Writers Association (ZoMWA) min tawh lungdampihna i pulak hi.\nDr. Lianpu pen Zomi sungah NGO nasep a pankhia/ sem masa pen hi in Zogam (Chin State) ah Township mun 6, Kawlgam sung mun 12 zum khen nei-in, zum naseppih mi 120 tawh Community Development, Human Right & Democratization,Gender Awareness leh Peace & Evenvironment semkhia in Kawlgam kumpite in zong a zahtak mahmah khat ahi hi. Tua bek tham loin, ama nasepna Ar Yone Oo Social Development pen Kawlgam sunga om NGO tampite' sungah a lawhcing le minthang mahmah khat ahih manin Zomibup angtanna lianpi khat ahi hi.\nHih bangin leitung gamlian le gam thupi kumpi khatin Zomi khat pahtawina hong piaksakna pen Zomite' tangthu sungah laimai thak khat hiphen leuleu suak ahih manin, Zomite hong laamto vanglian Pasian min i pahtawi kawmin, Dr. Lianpu le a maban sepna bawlnate khempeuh zong Topan mahin a zaizaw le a lianzaw asem zo semsem dingin cidamna, khansauna le lawhcinna sangpen dongah hong makaih suaksuak sak lai hen ci-in thupha i paih hi.\nTua banah Australia a om sungin Zomite' makaih pawlpi le kipawlna tuamtuam pan vaihawm siamna tawh mai lam Zomi le Zogam khantohna ding theihhuai thu tuamtuam kikupkhopna le Holimna zong a nuai a hungeelna bangin neihpih ding cih Sia Sian Khan Thang, Adelaide tungtawn in kizasawn hi.\nDr. Lianpu tawh Hungeelna: May 9-10 (Sat-Sun) Melbourne Sia Gin Do Dal\nMay 16-17 (Sat-Sun) Adelaide Sia Sian Khan Thag\nMay 23-24 (Sat-Sun) Sydney or West Melbourne Sia Sian Thang\nMonday to Friday , Canberra leh Melbourne ah Seminar nei ding\nLungdampihna tawh ZoMWA Committee tangin,\nPatorn of ZoMWA


url: =Tedimgam LenNupa ciang, Falamgam pan lampi kito ~ Dr. Dongno :: ZOMI DAILY\nposted on 29 November 2019 at 9:11 pm Lomkholna: Dongno, News, Zomi\nNA THEI UH HIA LEH? Tedimgam LenNupa ciang, Falamgam pan lampi kito ~ Dr. Dongno\nNov.8, 2019, Kyi-mone tadensa sung ah, “Falam Subdivision, Kyi Let Lan Phwenh-phyo-ye Uzi – in Munluah pan LenNupa (Buannel) lam tai 3 sung pi 18 azai to ding aa, tua pan LenNupa ciang (taampi-tupi sung) khe tawh pai nading, concrete kellei sik tuizawn taangban kithuah tai khat sung kibawl nading budget MMK 263 million ki pia zo hi “ ci-in kisuak sak hi.\nHih tawh kisai nakpitakin ngaihsut kul ding hi. LENNUPA (Falam-te’n Buannel acih) pen TEDIM GAM SUNG ahi hi.\na. 1867 kumin Pu Thuam Thawngin Tlaisun Ukpi Pu Conbik kiang pan aleisa gam sung aa kihel, Ailam mual dawn aa om LenNupa ahi hi.\nb. Mangkangte hun sung, 1930 kumin Khamtung gam khempeuh a-uk Mangpi pa Lt. Col. L E Burne-in Pu Thawng Khua Lian Kapteel hausa za apiakna ah a uk nading gam sung ah LenNupa omna Ailam Mual kihel ahihna laite zong hoihtak kikemcing lai hi. Mangkang kumpi-in gamgi abawl ciangin, mual dangg, lui dangg cih bangin bawl lo-in akikhin thei lo, atheihnop dingin, “Tua mual ciang, tua lui ciang” cihbang bekin siangtakin bawl uh hi. Ailam Mual acih ciangin, amual bup hipah hi, Innbuk Mual acih ciangin, amual bup hi pah hi.\nc. Japan gal hun lai-in LenNupa, Tedim gam, Kapteel uk sung ah om ahihna Menzi, Pu Thawng Cin Thang genna, leh Pu Tual Khua Mang baan ah Sitni Pu Lian Za Kam-in teci pang khin uh hi. Mipil, ulian tampi-te ciaptehna zong om lai hi.\nd. Mangkang hun lai pek aa kipan tuni ciang dong leitang ciaptehna, Tedim Land Records, Mi-taing Sazian zum aa kizang gamlim sung ah LenNupa Tedim gam sung ah om ahihna siangtakin kilak hi. LenNupa khenkhat bek hi lo, a buppi baan ah akiim apaam singpi pona tupi zaipi tawh avekpi-in Tedim gam sung ah om hi. (Gamlim en in)\nTu hun pen democracy hun hi aa, nidang, galkap kumpi dictatorship hun bangin, atunglam pan ut bangin thu pia ziau-in ki-uk hun hi nawn lo hi. Anuai lam, auh-chi pan pyi thu luduh-te tawh consultation neih ding, amau thukimna ngah lo-in bangmah ki sem lo ding cih, democracy pai daan ahi hi.\nTua ahih ciangin, anuai aa thute,\n1. A mun, amual, ukna taavuan anei Tedim gam, Htwe Oke, AD pa ki thei sak lo hi. Tedim Forest Department, Land Records, Lam Construction Department- kuamah kithei sak lo hi.\n2. A mun amual anei, LenNupa(Buannel) leh akiim aa om, Tuitawh, HiangAwn, Kapteel, Lunmual, Suangzang, Heilei, Suangphei, Sialtui khua mite tawh kikupna consultation kibawl lo, kithei sak lo hi.\n3. LenNupa leh akiim aa om singpona tupi sung pen azang nuam peuhin asiauh theih, azat theih mun, mii-hlot, mii lat, mii yaing kici mun awng, taanggam hi LO hi.\n4. LenNupa kiim aa om khua mite-in tangtawng pek pan kipan tuni dong in a ngeina uh, yu-ya, athupi ngaihsut mahmah uh a sialte uh leh, bawng leh sakolte agamtatna, kumsimin a gamgiahna uh, anuntakpih uh ganhingte “sa ciat”, grazing, pasture ahi hi. Kuamahin siau thei LO, zang thei LO hi.\n5. LenNupa sung ah concrete khelampi tuizawn taangban tawh tai khat kibawl ding hi leh LenNupa hoihna, apianpih tabawa, nature, singkung, lopa, suangtum tampi susia ding aa, ganhingte gamtatna zong nakpi-in nawngkai sak ding hi. Ama pianpih, tabawa, nature, tampi kisia ding hi.\n6. Tua bangin concrete lampi kibawl leh, mailam ah gamdang huhna, National Park maw? Community Forest maw? bang maw? te-in ong saang nawn lo ding uh hi. (Mt. Victoria bangin)\n7. Mailam ah LenNupa(Buannel) pan Innbuk mual ciang tupi beelin, hih amanpha, leitung mun dang aa om lo hih species, sial, khawi nading geelna lianpi zong ki nei khin hi.\nAtung aa thute siksanin, Falam gam Kyi Let Lan Phwenh-phy yee uzi zum in LenNupa omna Tedim gam sung peuhmah lam to lo, LenNupa kiim singkung tupi sung ah concrete lam abawl loh nadingin, tavuan nei Chin State Kumpi-in akhaam, akhawl sak, aphiat kik sak nadingin gen ding Zomi min pua kipawlnate, akiim aa khua mite leh Zogam it ing aci pepeuh ’ mawhpuak, taavuan ahi hi.\nZogam makai uliante — ZCD, GZA, TA Ygn., ZYA Phualpi Kalemyo, Tedim CSO leh Tedim Elders Committee, ZYA, gamdang pan ZIUSA leh Biakna kipawlna tuamtuamte’ leh akiim aa om khua hausa-te awging ong kingai hi.\nMi dangte neihsa amaan lopi-in deihgawhin sut ding i hi kei hi. Tangtawng aa kipan i pu-i pate kiang pan gamh i luah suksuk, tu-in i gam tua cia leh mun hoih ong kithei sak lo, ong kikuppih lo-in adeih bangun bawl ding kipan ta uh hi.\nTu-in Zomi, Zogam ka it a cite leh Zomi min pua Kipawlnate ong kiza sak hi. Zogam it takpi maw, kampi? kisittelna ahi hi.\nJuly 7, 2018 ni-in Falam Workshop ah hih thu akikup cilna uh hangin ki linglawngin thu i kiza sak aa, GZA leh Tedim CSO-te’n kyi ngya chiat ong thoh uh hi. Yangon Kapteel Kipawlna-in lungkim lohna Pyi-ne ah lai khia uh hi. Bang mah kizasak kik lo aa hibang ong hih teitei uh lamdang kisa mahmah hi.\nGZA, CSO leh YKK in na masuan uh ong suulzuih kik un ci-in mipi ong thuum hi. Akisam bangin Zomi itte hangsantakin na ngaihsutna uh, ong taangko ciat un. . . Dr. Dongno (Posted : November 29, 2019)\nPrevious: Lawhcin nading thukhunkip te\nNext: ZAM Thupuak :: 01 Dec 19 (UN pan thu zaksakna)


url: =Khangthak leh Kikhekna. Agelh – Dr. Pum Khan Pau - Laibu Saal\nHome > Thuluui/Articles > Khangthak leh Kikhekna. Agelh – Dr. Pum Khan Pau\nKhangthak leh Kikhekna. Agelh – Dr. Pum Khan Pau\nKhangthak leh Kikhekna\nAgelh – Dr. Pum Khan Pau\nPost-Doctoral Fellow, Arizona State University, Arizona, USA\nKhang (generation) khat I cih pen mihing khat nuntak hun sung (life span) hilo hi; tua hi leh khang khat kum 60-80 kikal pawlin kibulh thei hi. Sociologist-te ngaihsutna ah hun khat sunga suak leh nungta mite a lompi-a genna pen khang khat hi, ci hi. Tua khang khat hun pen mi khat in ama suah hun leh ta neih kikal hi-a, a tangpi-in kum 20-30 bangin kituat hi. Tuhun leitung khantohna tawh kituakin khang khat hun sung a sauna zong kibang kimlo hi. Gentehna-in khamtung/singtanggam lokhawhna ah pilna siamna sin phot ni cih bang omlo ahih manin khangno khat in zi/pasal leh ta neih baih ding a khak omlo-a, a hoihzaw-in zong kingaihsun hi. Tua bang mun ah kum 20 phakma nangawnin zi/pasal nei-in ta nei zong om hi; tua sang kum tawmzaw-a ta nei zong om hi. Tua pa/nu khang khat hun pen kum 20 sung cihna hi. Ahih hangin khuapi ah mite in khangno hunin pilna leh siamna sin ahih manin kum 25-30/35 a phak ciangin zi/pasal nei-in ta nei pan hi; tua sang a nei hakzaw zong om lai hi. Zi/pasal a nei vetlote bel thutuam hi. Tua ahih manin khang khat hun sau leh tom ding pen omna mun leh khantohna in zong sai mahmah hi.\nSociologist minthang Karl Mannheim in khang khat sungah a kibang na nam thum gen hi: khatna, suah hun/mun kibang; nihna, hun huampi khat sungah tangthu kibang; thumna, tangpi nuntakna/ngeina kibang. Khang kibangte’ ngaihsutna, thumuhna, thutheihna leh buainate kibang hamtang hi. August Comte in khang a kilaih ciangin tangpi kikhekna om hi, ci hi. A ngaihsuthuai mahmah thu in, khang kilaih ciang kikhekna a om tawh kituakin buaina zong om hi. Khangthak leh khanglui ngaihsutna, thumuhna, ukna, deihna, lunglutna, kivakna, pilna-siamnate kibang nawnlo ahih manin khang khat leh khang khat kikalah buaina leh kitelkhialhna om thei hi. Hih pen Zomite adingin man takpi hiam cih a nuai-a thute panin I en ding hi.\nLokho khang (farming generation)\nZomite tangthu I kan ciangin I nuntakna bulpi leh kingaknapi pen lokhawhna leh gankhawina (farming) hi. Tua bang nuntakna sungah khang tampi I om khinzo-a, tuni dongin mi tampitakte kingakna tua mah hilai hi. Kum 1900 khit ciangin missionary-te leh British kumpi hong bawlsak pilna sanginn-te hangin laipilna lamah tawmtawm lut thei-in a hampha diakte in tua lampi tawnin lokhawhna panin laipilna tawh kumpi nasepna ngahin amau nuntakna kingakna bulpi kikhel hi. Christian biakna hong tun ciangin biakna pawlpite khangin tua hangin biakna kipawlna sungah a sem pastor hong om ciangin tua tawh nuntak nekzonna kilamdang zong om hi. Ahih hangin tua bang hamphatna pen mi khempeuh in a ngah hilo hi. Tuni dongin tu leh hei tawh singnuai gammual ah nekzong tampitak I omlai manin khang kilaihlaih ta leh tua in nuntakna hong khel nailoh tampi ki-om lai hi. Tua ahih manin khang a kilaih hangin nuntakna kikheklo Zomi tampitak ki-om lai hi, ci leng kikhiallo ding hi. I nuntak nekzonna nasep a kilaih loh hangin thumuhna, thutheihna, pilna-siamna leh lungsim puakzia kilaih theilua ahih manin tuhun Zomite in tuabang a pian theihna dingin I khantohna a tonkhop theihna dingin kizopna/kithuzakna I lim bawl ding thupi hi.\nLai thei khang (Literate generation)\nMissionary leh British kumpi-te hong pattahna banah tuhun hong uk kumpite (Burma & India) nuai-ah lai pilna I sin theih manin tuni-in Zomi tampitak lai thei I suakta hi. Lai thei I cih ciangin lai pilna sang neite a gen nuam I hipah kei hi. Lai tawh kiho thei ciang (literate) a cinuam ihi hi. Lai tawh I kiho theih manin thutheihna leh thumuhna zong tampitak khangin lungsim puakzia kilaih hi. Laisimna tungtawnin Pasian thu I thei-a, leitung thupiangte leh khantohna leh siatnate zong I thei hi. Lai in lungsim hon honsakin khuamuhna tangzaisak hi. Tuhun Zomite lakah lai a sim theilo tawm mahmahta ding ahih manin Lai thei khang sungah khang tampitak om a ci nuam ka hi hi. Lai theihna in nuntak kingakna bulpi lokhawh-gankhawina panin hong suaktasak pah tuanlo ahih lam zong I ciamteh ding hi. Tua ahih manin lai thei khang sunga omte zong lokho khang sung mah ah kibualbual thei lai veve ahih lam phawk ni. I nuntakna kingakna bangbang ahizongin nuntakna hong kikheksak ding pen leitung thu leh la tawh kizopna hi ding hi. Khuamuhna leh thutheihna a kibehlap/khang ngei kei leh khantohna/kikhekna piang theilo hi.\nThuthei khang (Informed generation)\nLeitungah khantohna a pianna ding leh a kithehzakna dinga a manlangsak penpen information. Thu theihna dingin kan kula, a kan zote in ngah hi. Thu ngahna dingin hong kipiaksawn kisam hi. Tuabanga thu kipiasawn a ngahte in thei (informed) hi. Tua a kipiasawn thu pen a namtuamtuam hi ding hi. Thu kipiaksawnna ding vanzat pen a hunzui-in kilamdang hi. Nidangin pu leh pate in khamtungah thu kizaksakna dinga a zat pen ki-kutsan (ki-otsan), khut kawi mut, meihal/meikhu, tangko, singlong, pengkul, nahteh mut cih bangin a nam tuamtuam na zang hi. Hihte tungtawnin khuasung/vengsun thu kipiasawn/khaksawn uh hi. Leitung khantohna tawh kituakin laikhak, radio, telegram (sikkhau sat) te kizang leuleu hi. Tua panin newspaper, landline telephone, television hun hong tung hi. Kithuzakna vanzat (information technology) pen a hunzui-in a hoihzaw leh manlangzaw piangpiang ahih manin tuhunin mobile phone, computer leh internet hangin leitung thupiang (events) leh thutheihna (knowledge) pen I gei-a om bangin kingah lianlian theita hi. Tuabang khantohna tawh a tonkhawm mite pen thuthei khang mite ahi hi. Khang khat sungah om khawm ciatciat pen hih khantohna hangin theihna leh khuamuhna kibanglo pah hi. Ahih hangin kithuzakna vanzat (information technology) hanga khantohna khempeuh a hoih hikhin tuanlo hi. Tua tungtawnin thumanpha leh khantohna ding thute a kingah bangin leitung siatna leh hong siasak thei ding thute zong kingah khawm hi. Tua ahih manin ama khang tawh kituaka khantohna a zang siam leh a zangkhialte kilamdang hi.\nA khang a khangin…\nA tunga pan I gennop pen bangzahtakin khang thak piangin khang kilaihlaih ta leh leitung khantohna tawh kituaka kikhek ding a thupi hi-a, i kikhek sawm kei leh sociologist-te gen bangin khang a kilaih hangin kikhekna om tuanlo ding hi. Leitung pilna leh khantohna hihzatakin a manlang laitakin kuamah tawh a kikawmlo gamsung mi South America gam a Amazon gammang ah tampitak om lai hi. Tuate in nikten puansilh gina zong silh nailo hi. A khang uh bel kilaihlaih hi, ahih hangin a nuntakna uh kikhek theilo hi. Amau guak tuam tenin midang tawh kizopna a neihloh manuh hi.\nZomite lakah zong a tuantual deuh a om lohna dingin mun dang tawh kikawmna leh kithuzakna lam I thupi bawl ding tuhunin gam tuamtuam ah a kikhen eite adingin thupi mahmah hi. Tua mah bangin bangzahtakin khantohna leh kilaihna in hong nawk ta leh tua tawh I kikhek sawm tuan kei leh tua hun sunga om khang mite ihih hangin khantohna/kikhekna in hong makhelh veve ding hi. Khang kikhekna (generational change) bek in hong kilamdangsaklo dinga, I kilamdanna dingin a hunzui-a kikhekna (historical change) tawh I tonkhop ding kisam hi. Khantohna kibangkim thei kei taleh mainawt khawm Zomite I suah theihna dingin a hampha diakte in minam veina leh khualna tawh a tuantual zaw deuhte makaih/tawdom ding kisam hi.\nKikhekna I deih hiam?\nEi leh ei I kidotnop in: Zomite a khang a khangin I kilamdang hiam? A khang a khangin khantohna hoihlam I manawh hiam? A khang a khangin tangthu limci ciamteh tham I bawlzo hiam? A khang a khangin ki-itna leh kipawlna lamah I khangto hiam? A khang a khangin leitung khantohna, leitung pilna leh Pasian thu ah I picing tetek hiam? Zomite a ki-it khang, a kipawlkhawm thei khang, a kipahtawi khang, a kideihsak khang ihi nuam hiam?\nKhang khat panin khang khatah kikhekna om theilua hi. A kikheklo khang (stagnant generation) pen a kikhek khang (changed generation) tawh I laih ding thupi hi. Mimal, innkuan leh minam in I ngaihsut ding thu lian ahi hi. Pate khang ah genthei mahmah leh mite simmawh ihih hangin tate khang ah mi cithei leh gual tungtuang thei hihang i cih ngam ding kisam hi. Na pa’ khang ah na gentheih manin nang hun ciangin genthei lailai ding cihna omlo hi. Tangthu kilamdang a bawl ding pen khangthak momno nang na hi hi. Tua mah bangin na pa’ khangah na nopsakna pen nang hun ciangin kizom paisuak tentan tuanlo ding hi. Tua a kizom paisuaksak ding pen nang mah na hi zel hi. Na pa’ hauhna nang behlap hetlo-in netum theizaw lel hi teh! Tua mah bangin na pa’ lam zawhloh hauhna leh pilna zong nang ngah thei veve teh! Na pu leh pate’ innkuan tangthu ginatloh manin nang a luah ding khang hunah gina theituanlo ding cihna omlo hi. Nang pen tua a ginalo a bawlpha dingin na kimuh theih ding kisam hi. Zu tawh nuntakna a zong innkuan pan a khangkhia na hih leh nang hun ciangin tua na laih ding a thupi hi. Khamtheih guihtheih leh nekguk takguk tawh nuntakna a zong innkuan pen nang hun ciangin laipilna leh thumanna tawh nuntakna a nei innkuan-in na khel thei hi. Midangte in hong khelsak ngeilo dinga, nang tua innkuan sunga khangthak momno tungah kinga bek hi.\nPu leh pate hun ah minam kipawl theihlohna, kikhenna, ki-elna leh kilang neihna a om hangin khangthakte in tua teng kipawlna, kigawmna, nasepkhopna leh ki-itna tawh kilaih thei lua hi. Zomite a kipawl thei ngiatlo hi, mailam ah zong a tuaci ding hi hang, cih ngaihsutna pen a lelsa (defeated) ngaihsutna hi. Tuate a zo ding khangthakte lungsim leh khuamuhna thak hi. Tuhun Zomite kigensiat ding bek a siam ihih hangin khangthak Zomite kipahtawi kihuh a siamte hi thei hi. Tuhun Zomite gam tuamtuam ah gambel suakin hehpihhuai I kisak hangin, khangthak Zomite in midangte gam panin pilna, siamna, ki-itna, kikhualna, lungsim lian leh khantohna hong sin-in a minamte adingin tuate hong zang leh gualtung vabang I tuan hun om lel ding hi, cih I um ding hi. A poimawh penpen in, nangma khang hunin na kikhelsak nuam hiam? tua bang na lunggulh leh nang tung panin kipan sak in.\nMahatma Gandhi in leitungah kikhelna na muhnop bangin nang kikhel in (Be the change that you want to see in the world) ci hi. India gam makaipi Gandhi pen siangthona a thupisak mahmah khat hi. India gam suahtakna dingin nakpitakin a hanciam lai-in a khualzinna peuhah a vel masak khat pen dailen buk (toilet/restroom) hi-a, buahlua a sak leh kuamah sawl selo-in aman hahsiangpah hi, kici hi. Zomi khangthakte kikhekna piangsak dingin Topa in thupha hong pia dinga, tua kikhekna pen mimal pan kipanin innkuan leh minam dong a lawh hong suah ding hun I ngaklah hi.\nPilna Thu Taangthu Thuluui/Articles\nItem Reviewed: Khangthak leh Kikhekna. Agelh – Dr. Pum Khan Pau Description: Rating: 5 Reviewed By: Cinpu Zomi


url: =Tual leh Gaal (Zomi leh CNF) ~ Pu Zokhai :: ZOMI DAILY\nTual leh Gaal (Zomi leh CNF) ~ Pu Zokhai\nposted on 5 March 2016 at 7:00 am Lomkholna: Article, Zokhai\nTusung CNF te leh Kawl Gamukte’ kilemna bawlna tungtaang kei’ muhna tomno leh Tual leh Gaal kaalthu tomno ka’hongsung nuam-hi.\nAmasa-in, Zogam-ah CNF/A te-in bangseem, bangbawl, bang meetna/supna hongtun uhhiam cihthu ataangpi-in I-theihsa hitaleh hong gelhthuah nuam-ing.\nCNF/A te-in Zogam adiak-in Tedim Khuapiseh leh Tonzaang Khuapiseh sung-ah neektawm zong-a sumsin Zomite’ tungpan-in avaal akaan-in sum sut uhhi. Lahpakding-in, Thai Blanket aki paksak laai-in Zomite-in Kawlpi pan-in blanket 2 batlaak uh-a, Tonsim-ah zuakleh asumbul apiak zawhteh innkuan kha-1 neekding meet-thei ahihman-in alutang-tawh pua-in pai keengkeeng-a, CNF/A te-in Tonsim Khuapi tunma lamkaal (Ngur Khua, Zo Tlang, Tlang Sam, Zote, Luan Tlang,…) pan-in blanket 2 apua mite’ kiangpan 1-ta laaksak ahihman-in kha-khat neekding lutang-tawh apua Zomite-in kha-khat neekding genloh sumlu nangawn cin zolo-in leiiba dongtuak suakden-uhhi.\nLutang-tawh ahilo sakol-tawh ahihkeileh midangte’ sakol cial-a kuhva-peuh, kabasia-a kipan Seenbawl leh Kawlbawl vannengnengte -peuh Kawlpi pan-in la-in sumsinna abawl Zomite’ tungpan-in percent 10/20 la uh-a, thau-tawh ahihman-in kinial ngamlo-hi. Percentage-a alaak-uhpen sumlu pan-a tuat ngiau-uh ahihman-in van abatlaak, neektawmzong Zomi tampite’ gawl hong meeksak suakden uhhi. Hihpen ataangpi CNF/A te-in Zomite’ tung-ah abawl-uh siatna tampite’ lak-ah neucik hipan laai-hi.\nKhua hausate’ tungtawn-in sumtang ngen uh-a, pawlkhatte bang-ah laaidal leh thautang tuunkhawm-in hausate pia-uh ahihman-in piakloh ngamloh ding-in sum ngen uhhi. Sihding sang-in piakding hi maita ahihman-in hausate-in pia uh-a, tua ciang-in gaalkaapte-in hausate man-in thongkhia-in gaam laai-uhhi. Hihbang sum ngetna-pen Zogam sung-a khua tampite-ah bawlden uh-a, Laigam lam-ah ahihleh tuabang sum ngetna avaal akaan-in bawllo ahihlem Hakha lawm/kithuahpih aneite-in theikim dinghi. Vaaikhawtlang, Khuangphah, Nahlan, Vaanzaau, Tuimuii, Bapi, Vapaar-a kipan taangdung suk-a khuate pan-in buhhuum/buhtang ataangtaang aseengseeng-in gumlaak-in amau’ phual-ah kipuak sak-hi. Mipih sapihte’ sum hong gumsuh niloh mite’ neekding antang tampi luting-tawh va-ki puak keengkeeng-hi.\nHihciang bek-tawh lungkim naaisaailo uhhi. Khuate pan-in mi guukmat (kidnap)-in sum tampipi ngen uh-a, “piak keileh thah” ding-in thukhah-uh ahihman-in innlehlo pai liang-in Zomite kitanh uhhi. Ka’ phawkpak thu-ah, Laaitui Khua pan-in mi 3 guukmat-in sum tuulza-10 tawh tatding thukhah uh-a, haksa pipi-in kitanh-hi. Kaapteel Khua pan-in mi 5 guukmat uh-a, sum tuulza-20 tawh kitanhsak uhhi. Phartlang khua pan-in Muizawl-khuasuak Pa Ngul Mung’ tanu ahi I-sanggamnu siamah Ciin-zong guukmat uh-a, a camp uh-ah sawtpi keem uhhi. Mizoram vaaipua ZRO upa khat-in theihngawhsakna leh thupiakna bawl keileh a-uut bang-uh’n tua I-sanggamnu bawlding-uh kician mahmah-hi. Tuabang-in Zomite’ supna baaina ding-in naakpi-in helsia uh-a, Zomite-in khua-ul sisan-tawh athalawh ngiatngiat sumte-tawh gamdang apai CNF/A member tampi a-omlam I-theikim dinghi.\nTuaciang-tawh lungkim deksuailo uhhi. Khangno tuailaaite amau’ sung-ah aluut ding-in pumkaih uh-a, 1999 kum Ciau tuikhan hun-in akaih-uh mi 4 lakpan-in nih alehtaai ciang-in Ciau guun akaantan laaitak kaaplum uh-a, “tui-in taai-hi” ciziau uhhi. Agei-a alehtaai ngamlo (anua ciang-a ataaisim) khat-in agenna-ah, “Thau-tawi lecin na’khua, khuakiim khuapaam-ah hongki kihta mahmah-in buu-kyah mahmahding” cihtawh zol uh-a, ahizong-in kizozolo ahihman-in ataaisim ahihi.\nGaaltaai lamsang-ah CNF makaai-mah ahi Dr Sui Khar pahphot-in UNHCR phu-thei ahihziak-in CNF te’ hang-a gaalkaapte’ bawlsiatna athuak, dongtuak taktak Zomite naakpi-in hong deiidan sawnsawn-a, gam thumna tunnading hipeuhleh ci-in Malay leh India-a CRC (CNF te’ pawlhiang)-ah aki pumpiak Zomi khatlehnih a-omteei hang-in Zomi ataangpi-in deiidanna thuak-hi.\nHih agamtatzia-uh tawmnocik etpak bekbek-in CNF/A mawkpen Zomite’ ading-in bang-hiam cih ataangpi-in kimu thei-hi. Sumsut, misuam cih longaal bangci minphuah sakding I-hihiam? Tua pipi-mah amau’ mapanna-ah akihel Zomi a-omleh Zomite’ Judas Iscariot ahihna kician mahmah dinghi. Hithei ngeelngeel hileh Zogam Khuapite-a upaphual aphuhsawm zenzen hang-in kuamah-in inn saapsak keileh-a, kuamah-in leitang zuak keileh bang gamtaang theiding ahihiam? Azenzen-in nidangpek-a Laimi khatpeuh-in hong leisa leitang/inn hong saap zenzenlehzong tua leitang/inn suksiatding haksa lualo ding-hi.\nZomite’ sung-a akhasiat-huai mahmah khat-ah, Zomi leh Zomi kitawng kina-in kithat giapgiap napi-in hihbang I-gaalte, gawl hongmeek thapaaite, sum hongsut thapaaite’ hongbawl bangbang I-dawh dide mawkpen ahiding mahhiam cih minam sung-ah lungngaihhuai mahmah dinghi. Abeisa Ma-Sah-Lah hunpek pan-in Zogam khanglam pan-a hongkuan palikte-bangpen hong eengtat mahmah, gamhtat mahmah himahtaleh Zomite-in bangmah cih hetlo-a koih pikpek, abawl bangbang thuak keeikaai pongmawk, Pasian’ thuzuui lua-hiam cilehanglah khuapih tuipih unau sanggam, lawmta nangawn kikheem giapgiap, kine giapgiap veve-… Khanlawhhuh mahmah ta-hi, Zomi-aw! Sanggam Vaangteh khuami pawlkhat naakpi-a ka’ angtanpih pawlkhat-pen; Taungpai palikte-in Tuidiil Khua nawl-ah sum mawknget uh-a, tua sanggamte-in palik 6 that-in Mongshu (mai-shou) –ah bu uhhi. Tuate omlaai hileh Zomite’ tung-a sum hong gumsuh niloh CNF te ahoihkhomkhat that thei khading ahihman-in mi paammaih mahmahte ahi uhhi. Hihbang I-cih ciang-in tualthat ding-a kihaanthawn hilo-in gaalthat ding-a kihaanthawn I-hihi. Tual leh gaal theih kuul-hi.\nI-khua I-tui a-enzo ngapzong hilo, I-mipih I-sapih dongtuakte nangawn ahuhzo ngapzong hilo, athukhualpi bangkeek-in Chinism/Chinisation lamkhawng gen pualpual pongmawk, “CNF-zong Zomite’ gaalkaapte mah-hi” mawkcih, lungsim zaii mahmah daankhat-in, “Chin hihang, Chin-ah luut-in makaai panmunte va’leending” mawkcih, amau aluutnuamlah hi tuanlo, a-Zomite’ lak bek-a adawk kiukiau leltak, a-Chin kipawlna-a ava thuukluut-a Zomite’ ading-in satanh/sabaak ava-phu ngamlah hituanlo, hihbang-tawh I-minam hong valhtumnuam mite’ ading-in lampi hon saksak laaiding I-hihiam? Naakpi-in ngaihsut-huai luata-hi.\nIsrael-mite Pasian-in agawt laaitak agawt hang-in, agawt hunlo-in namdangte’ simmawhding aphallo, namdangte ado ding-a asawl Pasian tuni-a I-biakpenmah ahihiam cihzong kisittel-huai mahmah lohiam? Zomi Biakna lam-a makaaite-zong I-ki tou (challenge) hunta-hi. “Hong-uk kumpite’ thu mang-un” cih Laai Siangtho Luui sung-a laaigelhpa I-thei uhhiam? Tuni ciangdong tua kammal azuui ding-in Pasian-in hongdeih ahidinghiam? Hikei! Tuma kum 2000 kiim-in Peter Simon-a kipan nungzuuipite-in te-in amaan thute mang-in amaanlote mang tuanlo-uh ahihman-in thahna athuak-uh ahihi. Thumaan pulaak-hun, thumaan sep-hun hita-hi. Sumpi piakding bekbek-khawng haanthawn denkeei pong-in sumpi zeekna lam-ah sumpi bang-in zeekthei ngaplo, eima’ business sumbang-a zeek leldingkhawng biakinn-ah ki haanthothot sang-in itna thu-mah bulphuh-a kipat-huai mahmahta hilo-hiam? Nungzuuipite bang-in thumaanthutak leh itna’ ading si-ngam-a panna lamsang maaingat huaita hilo-hiam? Eileh-ei kikheemkheem laaiding I-hihiam?\nMinam nasep-pen kipawlna minbek-tawh akiseemthei hilo-in mimal kim-in septheih hi-a, muiibunh zawlaai-hi. Gentehna-in, Zomi kipawlna min khat-tawh CNF te-in Zogam-a upaphual aphuhding I-va khaam sang-in akhuakhua-a Zomite-in innmun logam nana-zuak keiziauleh naakpi-in muiibunh dinghi. Ahizong-in minam lamsang hihbangciang kitel naailo ahihman-in I-khuapih I-tuipihte-in tuabang-a ana-kikhal kholh nading-in kipawlna min-tawh zaaksakna leh hilhcianna piakding kisam khading-hi. Bangbang ahizong-in minam vaai-pen naakpi-in sosaan hunta-a, veengta paamta lawmta kipaampaihpaih hunte, ki-el-el hunte, kisimmawh kizawnsak hunte beisak-hun mahmahta hilo-hiam?\n“Hong pawlpih lote, na’gaal-uh ahihi”, cihciangbek hilo-in hong pawlpihloh genloh hong gawlmeek, hongthat, neihlehlam hong gumsuh mite I-gaal hilo dingmaw? Tuni-in Zomi veve hiate pawl leh huate pawl khawngpeuh gaal-in kibawlbawl-hun hi-nawnlo, hong netum, hong valhtum ding-a ma-tampi ala khinsate I-gaal hizaw buanglo dingmaw? Banghang-in hihzah liang-in “haii” laailaaiding I-hihiam? I-minam hihbang-in hongki nelhsiah gawp kimlaai, “Gualzopente I-hihi” cici ngamlaaiding I-hihiam? “Tuabel kha lamsang hi-e” kici khading-hi. Hong deiidan leh hong simmawh mite-in Pasian’ thu ziak-a hong deiidan leh hong simmawh ahihleh tua la I-sak maanmah dinghi. Pasian’ thu hang-a hongki deiidan/hongki simmawh ahihkei-a minam kibatloh ziak-a hongki deiidan hongki simmawh ahihleh tua la-leh ei’ Pasian’ thu (kha lamsang I-cih) kinaaksai lohlua-hi. Minam kideiidanna leh sila kineihna khempeuh adeihlo Pasian bia kicici kawm-in hong bawlsia minamte’ nuai-ah luut kawkaw teeiteeiding I-hihiam?\nIsrael mite-a kipan akhangkhin Mikaangte khempeuh Hell khuuksung tunggai ding-in I-seh dinghiam? Gaaldote vive, agam-agam, aminam aminam-a gaaldo vive ahi-uhhi. Hell sung tungding-a I-sehleh amau’ hong puakkhiat Hotkhiatna Thuthang bang-in kimang tuandinghiam? Naakpi-in khanlawh hunta-hi. Tuhun-a I-een mahmah gamliante Pasian athei masate (Seen, Japan leh Russia lobuang) hi-a, gaaldo masate-zong hi-uhhi. Amaute’ sang-a Pasian’ thu lam-ah a level saangzaw bang-in kingaihsun laailaaikha I-hihiam? Abul om-a, adawn om-hi. Abul kip-a, adawn huih-in muut-in huang zawsop-hi. “Gaaldona awng-un, gaal naaizo en-un, Topa’ dial khaai-un saangtak-in,” I-cihding hunta hilo-hiam? Taksa leh kha kikhen ngeilo-hi. Kha ahin man-in pumpi taksa ahing hi-a, kha a-om nawnloh ciang-in pumpi-zong kimanna nei nawnlo-in niinpa suak lel-hi. Athuukpi akigenna-ah taksa deihna leh kha deihna kido cihpen adaiilam pan-in enpak lehang, lunggulhna/huaihamna (Mangmuhna sung-a milim biakna-in huaihamna ahihi acihden)-leh kha’ deihna kido agennopna hi-a, adang taksa’ kisap thuguipite paihna hilo-hi. Huaihamna-in siatna bulpi ahihman-in kha’ deihna-tawh akido cihciang hi-a, gentehna pak-in; zudawn/zukhamna kha-in hong deihsakloh mahbang-in taksa inzong deihlo-a, gong-in aduhbek ahihi. Zuaugenna kha-in mudah-a, pumpi’ ading inzong hoih tuanlo-in gaal hauhna leh vaangbeina hi-a pumpi mahmah’ ading sia-hi, tuapen kam leh lungsim kipawl-a sepna hi-a, pumpi leh kha lamsang-ah huaihamna leh huaihamna kepzawhna longaal pumpi leh kha’ kidona omlo-hi. Tua ahihman-in taangtawngpek pan-in Pasian-in minam kalsuanna lamsang-ah ama’ khutma kilanghsak den-hi.\nLaai Siangtho Thuciam Luui khempeuh ataangpi Israel-te’ minam kalsuanzia hi-a, tual leh gaalthu vive ahihi. Moses-in ama’ minam a-it vilvel man-in Egypt mite khat thatlum-a, Pasian-in tualthatpa-in ciamteh lo-hi. Canaan Gam aluahlohna aziakzong mithahna ziak hilo-in tuiphuul nading-a Suangtum khatvei asaatding nihvei saat-in haamsiatkam paukha ahihmanbek hi-a, Pasian-in gaalthatte tualthat cilo-hi. Minam a-it mite Pasian-in kumpi, makaai, kamsaang ding-in teel zawsop-a, minam asutuah, minam abuaisak, minam akhenkhia, minam alehheek mite mulkimhuai thahna tuamtuam-tawh that zaw-hi. Hotkhiatna nungsang nangawn-in Peter Simon; Gamhtat lel-hi. A’ Topa amatsawm siampilianpa’ naseempa namsaau-tawh avaat pahgiap mipa ahihi. “Hihpa gamhtat mawkven dokkiik ning-eih” cilo-in, “Ka’ tuute na-khoi ta-in” ci-in Vaan Kumpipa-in mawhpuakna lianpi pia veve-hi. Tua khinnung nangawn-in Jewlote (Jews ahilo mite)’ kiang-a hawhding nangawn a-uutlo tiuteu khat ahihi (Pasian-in ganhing namkim limte lak-a, “Go inla ne-in” ci-in zol tangtang laai-hi). Khauh masa photphot-a, Pasian-in kisam sa ahihman-in zol lel-hi. Nungzuuipi Pasian’ itpa inzong, “Amuhtheih a-u a-nau a-itlo mi-in muhloh Pasian it-ing acihleh mizuau ahihi” ci-hi.\nTaangzaii nuamlua kisa-in I-sanggamte hong thahsak, hong gawlmeeksak, sum hong suhsak mite-khawng ahuam bangkeek khat-a I-paupau tepawl-in Pasian’ thuzuui ngeelngeeltebang deuhdeuh Pasian-in agawtding hun hongtung dinghy, banghanghiam cihleh kampau thupi mahmah-a, “Hotkhiatna kampau-tawh kisaang” (St Paul) ahih mahbang-in kampau mah-tawh Pasiankosiatna (Blasphemy) kibawl den-hi. Hiamgamhna-tawh hong bawlte hiamgamhna mahtawh thukding cihna hikhin saamlo-a, tuabangte pilna-tawh kidaalkhol thei-a, pankhopna-tawh kikhuplet thei-hi. Pil hun-in pankhop hunta cihna ahihi. Thauvuui thautang-tawh singkhuah suangtum-tawh kuan pahni cihna hilo-hi. Pilna leh pankhopna-tawh gaaldo kipatding hun-in hongkhen man-in dingkhia loding I-hihiam?\nZBC 295 sung-ah;\n: Gaal dona awng-un, Gaal naaizo en-un!\nTopa’ dial khai-un, saangtak-in;\nGaaldaal silh unla, kiptak ding unla: (Gaaldaal: thumaanna leh muanhuaina)\nLaai Siangtho’ hilhna na’ siiksan-un!\n: Eima’ lam mah-in zoding theikhol-in gaalte ngaapthawh-in I-kuan-hi: I-lumleh I-dial nii-ah tee-zialzial, thumaan-in thukhial lel ngeilo-hi!\n(Thumaan-in thukhial lel ngeilo-hi; atung-a hongki bawlsiatna khempeuh thumaan I-ci dinghiam? Akhial I-ci zawdinghiam? Khial I-cihleh akhial nuai-ah banghang-in surrender-in va-nuailuut teeiteeiding I-hihiam?).\nAw, lawmte-aw, dialpeii en-un, vaanlaai-a kikhai;\nHong huhding Maangpa hong kuandingnI-zawhna anaai: (Kuan keilehang hong huhding hongkuan theilo-hi: ei kuanlo-in hong huhding Maangpa bek kuansak sawmsawm nawnkei lehang).\nJoshua-in, “Pasian-in do ding-a, eite-in I-en dinghi,” ci mah-hi. Amahleh agaalkaapte akuan uhhia-leh? Ngilngeek tak-a genna hi-a, amahleh agaalkaapte kuanto, phuulto, nawkto-in do uh-a, Pasian-in amau’ sepna (acihtaaklo, thahaatna neucik, bangmah thamlo-mah)-ah panpih, kihelpih, dopih ahihman-in gaalzo uhhi. Joshua-in akampau khitsa bang-in kuanto-in en hiit-hiat peuhmah lo-hi. Do-hi. Pasian-in do-pih pahhi. Upna-tawh kalsuanna-pen eima’ hih khomkhom-a kipatkhiatna hi-a, akipankhia mite Pasian-in kisam asak zil-in uplahhuai zahdong-in huh-hi. Gaaldo lo-in gaalzo kisuak theilo dinghi. Thumaan I-gen loh-in thumaan ama’ thu-a hongpai theiding hilo-hi.\nBawlsiatna sungpan-in I-pusuah mateng suaktate I-suak ngeikei dinghi. Eimahmah I-kitom, I-paikhiat loh-in hong simmawh hong heencip mite-in hong tuah kiingkiing-in suahtaakna-ah hongkoih ngeilo dinghi. I-kam sung-ah an hong kikoih phialmahleh I-valhsuk loh-in I-gil avah keiding-hi. Sahkhualumlehna (Revolution) lo-in minam khat khangto ngeilo dinghi. I-minam paukam leh ngeinate eimah-in I-sepsuah (practice) loh-in I-pau hong pau-siamsak, I-ngeina honghilh ding-in Pasian hong tuaksuk lodinghi. I-minam eimah-in I-tawisaan keileh “Hih Zomite minamlian ahihi” ci-in namdangte’ kiang-ah agen kawikawi ding-in Pasian hong kumsuk lodinghi. Eimahmah I-kipat ciang-in Pasian-in hong panpihding hipan-hi.\nLeitang’ sang-in (kaalhelhpak lehang) sisan-tawh lungngaihding thupi zaw-hi. Chin State I-huamnop hang-in Khalkha khangsiah-a mite I-huamzo ngeikei dinghi, banghanghiam cihleh Tedim Tonzaang lingleng sung-ateng nangawn sungpan-in Zomi kicihding azahpih tampi omlaai-hi. International boundaries –in hongkhen hang-in Manipur State enpak lehang kampheen akuullo, nau-minphuahzia, pilehpu lawhzia, min kitapzia, ngeina ataangpi I-kibatpih I-sanggamte huam-a thugenna leh lasakna-in sisan-tawh thugenna hizaw-a, muiibunhzaw khadinghi. Ngeina, minlehpuam-a kipan kibatna a-om hetlo minamte Chin State khanglam-ah ateen man-in I-sanggamte naak-hihloh lua-hi. Paite, Simte, Vaaiphei, Kuki, Thahdo, Gangte-a kipan behlehboung-a akiman, ngeina leh sahkhua kibatpih I-sanggamte Chin State pua lam-ah ateen man-in minam vaai-a I-paihtuam nading omlo-hi. Tuhun-in gamseh nih gawm-a leitang’ ading gaalphuang ding-hun hilo himahleh sisan-tawh thugending, minam hihna koikoi-ah teeng talehang I-lapsaang ciatding longal I-minam abawlsia mite-peuh va’pop mawkmawk zahding-a haii hunding hi nawnlo-hi. Atung-a hongki pulaak khinsa mahbang-in pil hunta-a, pankhop hunta-hi.\nMinam khat-a Zomi abawl Pasian’ minthanna ding-in I-minam hihna nungtakiik sakni!\nPrevious: Mi tawh kikholh na siamhiam? (1) ~ Hau Za Cin\nNext: US gamsung khualzinna pawlkhat – 63\nkhai pau says\nZogam sungah lai in hawm ding hiveh aw. hih lai te pawl zomiten theikim ciat leng hoihdiven.\nPa Pumkolh says\nhoih peuhmah hi..CNF vs Chin cih ki zang pen a min bek hi aa…CNF Halkha te ci leng man zaw lo dia…Township a tuamtuam pan pickup thei mi khenkhat a mau tawh naseppih ding in sam zo/propaganda siam cih tak a siam…Zomi sungpan makai 2 om lai….\n6 March 2016 at 3:50 pm\nTua makaaite hong sawtlo-in hong ciahkiik dinghi cih lamen hihang. Amau-zong adeihzah, alametzah ngah akisak nawnloh ciang-in., tha leh ngal haat nawnlo-a bangmah-in akiman theih nawnloh ciang-in hong ciahkiik dinghi.\nLeave a Reply to Zokhai Cancel reply\nZomi te sungpan a masapen te\nTulaai Leitung thuthang tuamtuam te Updates (Nov 21)


url: =Laithiangtho Dokna (Thuhilsya 5-6) ~ Thu Tatuam (Siyin News)\nLaithiangtho Dokna (Thuhilsya 5-6)\nWednesday, May 20, 2015 Laithiangtho Dokna No comments\n1. ___tungah kamciam vawt memeang heak in.\na. Na zi/ pasal\n2. Na pau tu za sangin ___ pau heak in.\na. iim in\nb. a tam zaw\nc. akiheak sak\n3. Banghang in mangn sia va-ial thei ziam?\na. Thin ngimna tam le\nb. A vawtnate hang\nc. Mingilote taw kithua\n4. Ulian khat sia akua in vuumsit ziam?\na. A tungsia ulain in\n5. Kumpi khat ngawngawn in ___ suang hi.\na. a ngalkapte\nb. thaw an\nc. a ngam ii hauna\n6. Sum it lei leang bang hi ngawl tu ziam?\na. Zawnna he ngawl\nb. Ki hauna om ngawl\nc. Lungkim ngei ngawl\n7. Hauna minphatnate koisung pan ziam?\na. Mihingte tung pan\nb. Satan kung pan\nc. Pathian kung pan\n8. Mihing khat in atel tu lungdamna angaa bua le ___ hi.\na. khua ngai thei\nb. Pian awl le pha\nc. tual thana piang thei\n9. A tel tu lungdamna anga ngawl khat le nausen khat sia ___ hi.\nb. ki bang ngawl\nc. Pathian in it\n10. Na dang dei tawntung sang in ___ pha zaw hi.\na. neisa taw lungkimna\nb. dei awl le teh\nc. sum khol leang\n11. ___sia taanghtawng lai pan a piang tu in a kisep sa hi.\nb. A piang theampo\nc. Meimual puakte\n12. Mihing khat in ___khat ii kam nial thei ngawl hi.\nc. ama sangin a hat zaw\nKamciam Pia Memeang Heak in.\n1Biakinnpi ah pai tu kidawm in. Tua munah pai in thusin tu sia, a maan le a maan ngawl a he ngawl mihing mamawte ii sangaw biakpiakna sangin pha zaw hi. 2Na pau ma in ngaisun phot in a, Pathian tungah kamciam vawt memeang heak in. Ama sia vantung ah om in, nang sia leitung ah om a, tua ahikom na pau tu za sangin a tam zaw pau heak in. 3Na thin ngimna a tam zaza in na mang sia va-ial tu hi. Kam tam na pau zaza in mawmawt kamte na pau tha tu hi. 4Tua ahikom Pathian tungah kamciam na piak ciang, a man lalangin tangtung sak in. Ama in mihing mamawte diksa ngawl hi. Na kamciam bangin vawt in. * 5Kamciam pia a, nasep ngawl sangin kamciam piak awl lete pha zaw hi. 6Khial tha ing ci in Pathian thiampipa mai ah na son kul tu ahikom, na kampauna in khialna sung then sak heak in. Banghang na tungah Pathian thin uuk sak ni ziam? Nasep sa theampo ama in banghang laltham siat sak ni ziam? 7Bangza in mang na man a, bangza in a luithathong nasep naseam zong, ahibale bangza in na pau hial zong, Pathian na zatak veve kul lai tu hi.\nNuntak sia Luithathong hi\n8Kumpite in mizawngte vawtsia in amate hamphat natu te danh in thumaan ngawlin thu a khen na mu ciang lamdang sa heak in. Ulian khat papo sia a tung sia a ulian sia in vuumsit a, amate ngeal sia a tung sawn a sia in vuumsit lalai hi.\n9Kumpi khat ngawngawn in thaw an suang hi.\n10Sum na it le na lungkim ngei ngawl tu a, hau tu na lungngul le na dei theampo na nga ngei batu hi. Tasia in a luithathong ahi hi. 11Na hau va-ial le na vaak tu tam va-ial tu hi. Na meet belna sia na hau hunlam na heak sia bekma hi tu hi. 12Naseam khat sia a neak khom tu zongh nei thei a, nei ngawl thei si hi, ahizong ama sia zanin a mut nuam lel hi. Sumhaupa sia, nei leilam ahikom thin ngim a, zanin mutthip thei ngawl hi.\n13Hi leitung ah a lauhuai ka mu thu khat om hi: mihingte in a ki taangsap uh ciang a zak tu in a sum tawm uh hi, 14taciang nasep pha ngawl khat tungah sumhcip in a tate atu zongh bangma kheet ngawl hi. 15Hi leitung ah pumnguak in ih sua bangma, pumnguak in ih nusia hi. Bangza po ih seam zong ih ken thei bangma om ngawl hi. * 16Hi thu maan ngawl hi! Ih pai lai bang lianin ih cia kik hi. Na ih seam a, vui man tu in ih hanciam hi, ahihang bang nga na hi ziam? 17Eite sia khua zing sungah heena, thin ngimna, thin uukna le ciinat thuakin ih nungta hi.\n18Hi sungah ka phaw thu om hi: Pathian ii hong piak nuntak tomno sungin ih sep thaman ne in dawnin, nuamsa in ih om tu sia a pha bel ahi hi. Hisia in mihing ii thuak tu nuntakzia ahi hi. 19Pathian in mihing khat hauna le neisa lamhsa pia in tuate tungah a lung a dam sak le ama sia lungkim in a sep a vawt tungah nuamsa tu hi. Hisia in Pathian letsong ahi hi. 20Pathian in ama lungdam sak ahikom, a nuntakna a tom hunlam thin ngim leilam ngawl tu hi.\n1Hi leitung ah a nasia mama a maan ngawl a thutanna khat om cisia ka mu hi. 2Pathian in mihing khat sia hauna, min phatna le neisa pia hi, hi hi, a dei theampo pia hi, ahihang tua vanhte tungah nop sakna pia ngawl hi. Khualmi khat po in nop sak law tu hi. Tasia in a luithathong ahi hi, maan ngawl het hi. 3Mihing khat in ta zakhat nei in, a khansau kale, bangtan vei po a nungta zong, ama ii tel tu lungdam na a nga bua a, a thi ciang pha tak a kiphum bale, nausen a thisa in a suak sia pha zaw lai hi, ka ci hi. 4Tua nausen a sua hu in phattuamna om ngawl hi; ama sia khuazing sungah bo in kimangil hi. 5Tua nausen in sun khuavak sia mu ngei ngawl a, nuntak zongh bangbang hi ci in he ngawl hi, ahihang ama in a no belin tawlngakna a mu hi. 6Ama in kum tulnii nungta kale, a nuntak sung thin nopna a nei ngei bale a thi sa a suak tua nausen sia pha zaw hi. A tatak ci leang amate ngeal in a zot natu mun kibang hi.\n7Mihing khat in bang khat po a neak thei natu in naseam ahihang a kicing in nei ngei ngawl hi. 8Bangbangin mihing ciim khat sia a mamaw khat sangin nuam sa zaw ziam? Mizawng khat in nuntak natu zia a heak hangin bang phatuam ziam? 9Tasia in a luithathong hi. Tasia in vuiva delkot bang ahi hi. Na neisa taw na lungkim tu sia, na dang dei tawntung sangin pha zaw hi.\n10Na a piang theampo sia taanghtawng lai pan a piang tu in a kisep sa hi a, mihing khat in ama sangin a hat zaw mihing khat ii kam nial thei ngawl ci sia ih he siat hi. 11Na nial va-ial le a luithathong hi va-ial a, nang sia pha zaw tuan ngawl ni hi. 12Nilim bangin a papai nuntakna sia a luithathong ama nuntakna hi a, a tom a nuntak sungah mihing atu a phabel sia akua in he thei tu ziam? Bangbangin mihing khat in a thi zawkciang leitung ah bang thu piang tu cisia he thei tu ziam?


url: =Murwillumbah Python Tutoring - Find Python Tutors in Murwillumbah, Australia\nResults 1-6 of 6 for python tutor murwillumbah\nPython Tutors in Murwillumbah, Australia\nFind Private & Affordable Python Tutoring in the Murwillumbah Area!\nVitor B. Private Python tutor in Murwillumbah, Australia\nNauman H. Private Python tutor in Murwillumbah, Australia\nGold Coast's BEST Assignmen... Private Python tutor in Murwillumbah, Australia\nGold Coast's Gifted Assignm... Private Python tutor in Murwillumbah, Australia\nAaron S. Private Python tutor in Murwillumbah, Australia\nStudent T. Private Python tutor in Murwillumbah, Australia


url: =Khuangaih huai Yangon :: ZOMI DAILY\nposted on 5 May 2021 at 8:31 am Lomkholna: Myanmar, News, Thangboi\nTuni (May 4, 2021) thansanna kawm in Yangon khuasung mun tuamtuam na vak kawikawi ing. Khuangaih Huai mahmah hi.\nSaipite Kihong Nailo\nSaipi minthangte kihong nailo a, akihong sunsunte zong mitawm mahmah thilthial hi. Nek le tak ding akisam phadeuh saite leh zatui saite bek kihong hi. Kawl papi khat in hong genna ah, .”Hihte bel honloh phamawh hiven. Galpi nihna lai nangawn in hihte kihong lel cive uh e” hong ci hi\nDatsian zung (cinema) te zong kihong nailo ahih man in keu likliak lel hi. Amai ah leng tawh singgah peuh kizuak hi. Nidang in khuai vaitung abat ziahziahna munte sinung bang thialthual lel hi.\nNidang in bus te air-condition vive hi a nuam mahmah hi. Nungak tangval lawm kingaite bang nuamsa Lua kisa in ki nono liang uh hi. Tu’n bel air-con bus cih zong tam nawn hetlo in, lum mahmah hi. Nungak tangval kinono cih zong ki mukhalo in pitek phianphuan peuh ih gei khawng ah hong ding ahih man in ih heh peuh suaknuam pong hi. Nidang in akigak citcet pen tu’n kol mahmah lel hi\nLampite zong kol mahmah lai lel ahih man in nidang in nai 2 bang ih paina munte tu’n nai 1 khawng bek kipai ta hi. Tuk hong tung in guah hongzu leh lampite sia laiding a, kipuah hetlo lai ding ahih man in Ong khuangaih Huai tektek ding hi\nBank te ah sum thunsawm om nawnlo in alakhia nuam vive ahi hi. Sum thoh theihzah ciangtan mah tase le uh kawlgam ahih man in lampi tuamtuam tawh percentage tawh pia in kithoh ziahziah hi. Athoh man 3% bang piak kul hi. ATM set te ah zong sumthoh nuam mi kigual ngitnget kawikawi ahih man in amawkna a sum kihawm bang liang hi. Tungen abat leh bankte ah sum Bei tading ahih man in tuk hak nawnlo ding hi.\nSi di em lutlote nangawn zong a khasum uh kha 6 ciang piapan ding cihthu khawng ging ta ahih man in khasum zong apiazo nawnlo ding in ki ummawh hi.\nYangon ah mihing ngiat tawm ta hi. Ciahna ding neite atamzaw ciah ahih man in mi mahmah akiam ahi hi. Ahih theih laisiah kivak nuamlo tek ahih man in khualak ah mi tawmngiat hi.\nMisokte zong mun kiciteng ah om kawikawi uh hi. Kap lam sang in mat lam hahkat zaw ta uh hi\nCovid tawh azawm ngingeisa khat misokte’n thu neihna Hong buluh sawnsawn uh ahih man in khuangaih huai mahmah hi. Ak cina Khat agawl va mekbeh tawh akibang ahi hi.\n2007 kum buaikhit deuh a kawlgam hong pai ka kimuhpih France radio pan journalist Khat in “Yangon ah amaitai mahmah khat zong mukeng” acih kaphawk a tu’n zong tuamah bang hi. Amaitai khatzong omlo in kamuh khempeuh maigum ngiungeu hi. Pasian mahmah in Vai Ong hawm kei leh khuangaih Huai mahmah ta hi. Sian Aw Lum Bang Hong Sung In, Mung Laan Thang (Tawmvei, Yangon)\nPrevious: Hibang hun ading in ~ Rev. Dr. Pau Khan En\nNext: Ka Tunnu ~ Sia Do Khup\n7 May 2021 at 12:06 am\nNa lai aat ki cian mahmah ei. A thu cing, kim.


url: =Clean Rooms vizag,vizag Clean Rooms, Visakhapatnam Clean Rooms, Vizag Clean Rooms, Waltair Clean Rooms,Clean Rooms Yellow Pages, Clean Rooms Information,Clean Rooms Yellow pages, Clean Rooms Visakhapatnam Yellow Pages - www.visakha.in\nClean Rooms vizag,vizag Clean Rooms, Visakhapatnam Clean Rooms, Vizag Clean Rooms, Waltair Clean Rooms,Clean Rooms Yellow Pages, Clean Rooms Information,Clean Rooms Yellow pages, Clean Rooms Visakhapatnam Yellow Pages\nNot Listed in Clean Rooms vizag,vizag Clean Rooms, Visakhapatnam Clean Rooms, Vizag Clean Rooms, Waltair Clean Rooms,Clean Rooms Yellow Pages, Clean Rooms Information,Clean Rooms Yellow pages, Clean Rooms Visakhapatnam Yellow Pages ? click here to get your company listed FREE!!!\nClean Rooms vizag,vizag Clean Rooms, Visakhapatnam Clean Rooms, Vizag Clean Rooms,Clean Rooms Yellow Pages, Clean Rooms Information,Clean Rooms Yellow pages, Clean Rooms Visakhapatnam Yellow Pages\nClean Rooms vizag, Visakhapatnam Clean Rooms, Vizag Clean Rooms, Waltair Clean Rooms,Clean Rooms Yellow Pages, Clean Rooms Information


url: =Castle to Cruise Tour, Dunedin y la peniÂnsula de Otago - New Zealand\nHome New Zealand Tour in Dunedin y la peniÂnsula de Otago Castle to Cruise Tour\nMore activities in Dunedin y la peniÂnsula de Otago\nTour along the beautiful roads of the Otago Peninsula in our comfortable minivan. Enjoy stunning views of harbour and coast as you go.\nStop At: Monarch Wildlife Cruises & Tours, 20 Fryatt Street, Central Dunedin, Dunedin 9016, New Zealand\nStart location: 20 Fryatt Street, Central Dunedin, Dunedin 9016, New Zealand


url: =Kimpu leh Kimpi – 3 ~ Hau Za Cin :: ZOMI DAILY\nposted on 3 August 2010 at 10:18 am Lomkholna: Article, Hauzacin\nKimpu leh Kimpi – 3\nZomimio College Maithak Muakna zong hong naita ahih manin Kimpu te Hostel ah zong tuani cianga lah ding lamsinna, lasak sinna, kizep kidem sinna, leh a tuamtuam nei den uh a. Tua mah bangin Kimpi te omna boarder ah zong maithak muakna ading kilim thawi mahmah uh a, puansilh kidemna, lampai kidemna, lasak kidemna, lam kidemna cihte om ding ahih manin amah zong a kisin ngakngak hi. Ahih hangin inn lam ah omlai ate banglo in college ah bel puansilh acih uh hang a silhlo hizaw a, puan in a khuh ding teng a khuh kei leh ‘new fashion’ ci uh a, minthangzaw kaan hi cih kahwng a thei hi. Lam kisin acih hang sawngsik leh penglip lam te hilo a, suktuah lam leh saipi khupsu hilo a, rock n roll, break dance, cihte ahih manin a luvai mahmah hi. Lasin a cih hang Thang Ho Lian Do a nu in kuangpi a khuplup a… cihte hilo in “I want to break free”, “Leave The Kids Alone” cihte khawng ahih manin a ngaihsutna a ni a ni hong kikhek deuhdeuh a, amah zong mite hih banga hihloh pen gualbatlohna hi ding ciin a lawmte hih bangbang a kisin sawmta hi.\nNitak khat Kimpu te Hostel ah lam sin khit ciang a lawmte in vidiu en ding ci uh ahih manin amah zong alut leh a vidiu et uh pen khua lam ah a etzel te uh gamsa leh singkungte khawng hilo in mihing taktak na hi mawk a, sawt a et deuhdeuh ciangin, …. huate i pianna hilo maw… hua te zum kei si e…. guaktang khawng hilo maw…. ciin lamdang sa kawmkawm, lah lawp kawmkawm in a lutang bang khang naunau hileh kilawm a sa hi. A taktak in a lutang khang hilo a, a sungteen sung khang, a pheituam gak deuhdeuh hizaw hi.\nKimpi te boarder ah zong tua mah bangin a lawmte in, a senior te un ‘tun kua mah naupang om nawnlo ihih manin picing bangin i nuntak ding hita hi’ ciin vidiu en khawm, guaktanga kisil khawm, guaktanga tuibual khawm…. Kimpi a luvai mahmah hi. Ahi zongin a hihhih ciangin ngeinaseh ta a, maithak muakna ah swimsuit a kidemna ah zong a kihel ngamta hi.\nSMS: ‘Hi Kimpi, mtmn ah kimu dia?’\nSMS: “C U der”\n“No bangteng na lak ding vua Kimpi?”\n“Ko maw, kei swimsuit competition ah kihel ding?”\n“Oh… na nu leh pa in hong mu nuam sin teh maw”\n“Het. Zong na gen vetloh ding ahi aw”\n“Genlo e, kong ciamnuihna hi e, just joking”\n“Ko zong break dance khawng ah kihel gawp sawm lel ung e”\n“Wow… nak nop inceh”\n“Perfect ding himai. Enjoy”\n“Ok, nungak tampi in nang hong en ding ahi aw, check”\n“OK, nang zong ka lawmte in hoih hong sa theitak ahi aw, swimsuit foto hong pia in aw”\n“No way. Kua mah lak lo ding… ka innkuanpihte in mu leh vallua sa ding uh, ka maizum lua ding,”\n“Heh… ei college kah ihita veleh, laisiamte, laisiamlote omdan tawh kibang thei nawnlo e. A khangto gam peuhmah in leitung na nopzat uh hiveh aw. Ei lam ah na khempeuh kidek teta. Ann na ngawn gilvah a kine ngamlo, phatuamngai ci, a meetna omlo. Khangthak hun ah tua bang hi nawnlo, i ut peuh hih, i ut banga gamta, ahih hang kuamah nawngkaisaklo. Freedom. Civilised. Hip”\n“Ei i ut bangin ki om thei mah hi u Kimpu aw, ahi zongin i nuai ah hong khangto ding khangthakte in hong etteh ding uh a, ahoihlo lim hi leng a hoihlo khanghtak hong piang ding hi ven…”\n“Kimpi, mi hoih leh hoihloh ei thu hilo. Ei i ut bangin i gamtat ding hilel, midang nawngkaisak kei peuh leng freedom, privacy i cihte mipil gam ah a kizang hi. Tua pen college kah thei te ciangin zong a kizang thei hi. I zat ding hilel hi. Anbel kiangah gilkiala puksi ding maw? Tuibel kiang ah tui duh a puksi ding maw?”\n“Tua zong bel himah, ahih hang ei pen mite tawh kiteh thei nailo a ci nuam ka hi. Mite pen a khangtohna uh kum 100 tampi hita a, ei a pen ei geel bekbek college kah zo pan hive hang. Kibang theilo pi… i minam khawng zong i ngaihsut kul hilo maw”\n“Mite bangin nungta leng mi te banga khangto kihi lel. Mi leh ei ci a ikitehteh leh kuamah kipha ngeilo ding. Ei khantoh i ngak leh i damsungin mite nuntak bangin kinungta ngei ken teh…. minam cih khawng zong i makaite in ‘kei tua minam hi ing’ ci peuh leng kihi lel ci uh hilo maw, na ut peuhpeuh ‘kei tua ka hi’ ci suk lel ve…”\n“… kei tua ka hi…. ”\n“Pai leh pai ni, no more jokes”\n“Hong kiss sese kei ve u Kimpu”\n“Mikang dan hilo maw Kimpi”\n“Kong kiss nuam pepeuh a aive”\n“Ei mite ki kiss cih bang om ngeilopi”\n“Eimi college kah om ngeilo hiven, mikang dan a mu ngei omlo pi”\n“Tua bel ahi mah a”\n“Mi kiangah i om ciang amau gamtat bang zui pahpah leng kitualtel baih zaw hi”\n“Tua bang hi khin tuan kei ei u Kimpu”\n“Ahih na ciang om ai maw Kimpi”\n“Ki mikang omdan theisak lua teh u Kimpu”\n“Nang zong ki midiksak lua den teh Kimpi”\n“I ngeina zong i kep kawmkawm kul hiven”\n“Ngeina kep cih khawng thupi kei, a bei ding vive hi. A tamzawte a peuh zui suk pahpah leng hilel e”\n“Mikangte a maw?”\n“Na ut leh zuipah aw, ken bel i ngeina mah zui phot ning”\n“Tawta lua den teh Kimpi”\n“Mikang lah kisuak tuanlo ding a u Kimpu”\n“Mikang i suahloh hang a ngeina beek uh zatpih leng e, nungak tangval kikholh dan khawng a noptuak ngel hilo maw”\n“A nop teng bek zui ding maw u Kimpu”\n“A nop teng zui pak leng ei a hampha; nang leitung luah ding kisa maw Kimpi?”\n“Leitung luah ding bel kuamah om kei e u Kimpu?”\n“Tua hi a, a nop theihthei a nuntak pen leitung ah i hamphatna hi”\n“A nuam bek zong hithei kei veh aw… a hoih zong i zuih kisam…”\n“Na sih khit teh kua mah in Kimpi in a hoih zui hi ciin mualsuang hong phuhsaklo ding hi”\n“Tua leh bang na cihnopna?”\n“Mi omdan thei, a nop a noplo thei i hih ciang, ei zong a nuam theithei a gamta ding hilel ai ve… na tel na?”\n“Na ngaihsunsun o”\n“Tua dan i holim zel zong hoih e u Kimpu”\n“He, i nung leh i mai i saikak zel zong college kah cih buang i hih ding himah ei Kimpi”\n“Bang na ngaihsut a om a?”\n“Mikang te banga sangkah sung nungak innsappih ding khawng a om tam a ci nuam pianta hiveng aw”\n“Bang e, nungak tawh innsapkhawm ding e…. phiiiiiii…. kilawm kei lua u Kimpu”\n“Ha ha ha…. Kimpi, inn lam ah bel genlo ding e, ei bel sapkhawm khinkhian ding… sangkhak ciang eima khua lam tuak ah ciah ding, kua mah kigen seselo ding, nang tawh i saap khawm dia??”\n“Ut kei lua ing u Kimpu”\n“Ka lawmte tua banga inn sap khawm om mah ei, ahi zong kitengsuak cih om tuanlo pi”\n“Kiteng suak ding hilo, innsapkhawm ding bek e….”\n“Pasal te mahmah… paal am hita zen uh teh…”\n“Paita ni ei… lawmte zong hong tungta uh ei. Ka lawmte va hopih pakning maw u Kimpu”\n“Na lawmte regards na piaksak o, ton khawm ni ei”\nTuni Maithak Muakna ah kidemna hih teng teng om ding hi……\nSMS: C u @ coffee bar Kimpi\n“Tuni na swimsuit kidemna uh hoih peuhmah ei. College kah ding ka utut nuam asa panpan hita ing ei…. nungakte phei ngo kikeuh khawng kimu, sangkah kei leng koi lak ah tuate khawng kimu dia”\n“Nang bel college kah nuam asa ngiat hiteh mate, u Kimpu?”\n“Nuamsa tek lel hilo i hia Kimpi? Nang bang guaktang phial a kizem a mipi mai ah hong ding thinthen lel hive cin, na phei ngo ta buang in… ha ha…”\n“Mawk peuhmah ciai, ka ute un ko mithakte kihelloh phamawh hong cihciang a kinial theilo a kihel hi ung ei, ut thu hi peuh mahlo hi…”\n“Aw tua leh, ut thu lo tawh hong ki…. ding hileh zong nial theilo ding maw ha ha….”\n“Tua bel nakpi a ki-awngkhia gawp ding aive, ha ha ha….”\n“Na ot hang bang phamawh ding, mi’n nuamsa peuh leh”\n“Tua bang vive gen nawn kei in u Kimpu. Na college kah pan na holim hong kidang gawp ahi aw. Na nu in inn na ciah ciang ciangkang tawh hong sat ve”\n“Nidang hileh hong sat inteh, tun bel kisat cih kahwng a om theiding hinawnlo hi. Hong sat uh leh palik kisam dinga, kimansak ding hi”\n“Tua bang liang ei khua khawngah om ngei kei ei. Nu leh pa thu kinial theilo ka cihnopna hi”\n“Thu diklo ahih leh nu leh pa thu zong nial ding hita hi. Nidang kihai lua in nu leh pa in a ut bangbang vua naupangte hong khem. Ak gilpi kine theilo ci. Ak tawphun kine theilo ci uh. Amau duh man bekbek, hong khem uh hi…”\n“Khem zong hikhin pah kei in, i hoihna ding hong sinsak uh hizawlo maw U Kimpu?”\n“A hoih ding himah, ahi zongin hong hilh dan uh pen hong khembawl uh hi. A dik a maan in hong hilh ding uh kisam hi”\n“Tun nang hun ciang na tua cih ding aive u Kimpu?”\n“Kei hun ciang bek hilo, amau hun ah zong a zuih uh kisam hi. Nu leh pate zong a hoihlohna uh hilh kul hiveh aw”\n“Nu leh pa thuhilh ding maw?”\n“Pawkhat bang ahoihzaw ding gen leng, ‘naupang kamtam’ hong ci uh. Hong naupang bawl sawm den uh, a hai man uh aive.”\n“Amau zong zahtak ding kisam hiven”\n“Thudik zahtak ding thudiklo ahih uh leh a dik hilh kul aive”\n“Tua bang hi thei kei ei… mual suak masa leh khuavak mu masa kici bek ei”\n“Tua bang hunte mual khuamta hi, Kimpi aw”\n“Nu leh pa thuhoih hilh ding hilo in, a thu uh i man dig hibek hi u Kimpu”\n“Thu diklo tawh hong ukcip leh zong thuman genlo ding maw Kimpi. Tua pen i pil ngeilohna ding hi…”\n“Na coffee man kipiak o, ken kei a piata ing ei,,,”\n“Awle u Kimpu. Tua bang ding hizaw mah ei, ei a ciat pia ding. Hi bang hileh koi mun peuh ah i pai khawm zong – anne khawm, niangtui dawn khawm hileh zong kisuanglahlo a ei duh ciat ne dingin ei nek ciat a man kipiak dinghi. Tua pen tu hun khanghtak dan hi. One step hipah aive…”\n“U Kimpu a hoih zuih ding na cihte hoih mah, ahi zongin a manlang lua pawlkhat om thei a ci nuam bek ka hi aw”\n“Aw, theisiam ing e Kimpi. Kei zong i ngeina haivai lua teng a manlanga khek mengmeng nuam hi bek ing e. A kilawm a gamta manlo a Ni a tum den ding…. nidang ciang ‘sen leh kik thei leng maw’ i cihcih loh nading ka cihna hi.\n“Nungak tawh inn sap khawm ding na cihte pawl pen na zui pah nai kei aw maw…. i pai kawmkawm dia”\n“Awle, pai kawmkawm ni, coffee stall zong khak nuam ta un teh…. tua bel saapkhwm pah leng a meet kingah baih ding hiveh aw… ha ha ha…. ka ciamnuihna hisam ei Kimpi, ka nu kiang nong gen kha diai…..”\n“Na saap khop takpi leh bel gen kul kha khong mahlo dia”\n“Khatvei hong kiss kik leng sapkhawm kei nung e… koi na biang…”\n“Kul kei, den a nong kiss zong ka ci zek lai ahi aw…”\n“Na mel hoih deuhdeuh ahih cianga hong ki kiss nuam tektek hiveh aw, a lamdang in ngaihsun kei dih in…Kimpi”\n“Ok, ciamnuih tuazah ci ni. Kei ka lawmte tawh na ton ning maw u Kimpu”\n“Ok, na mangpha vua leh Kimpi”\n“Mangpha…. zing lam ciang kimu kik ni ei”\nKimpu adingin Maithak Muak Ni pen a break through lianpi khat ahi hi. College a lut pan nisim in gamtat dan thak kisin pahpah a, tua ni Kimpi biang a kiss zong a behlapna khat ahi hi. Hip kisa in a lifestyle a khek toto a, a suakta gam leh minam te nuntakzia in a lungsim a nisim in zo deuhdeuh hi. Khatveivei bang midang suak vet ding khawng a lunggulh hi. Zingciang sangkah kik ta ding uh a, Maithak Muakna ah a muh leh a zak thute, a kidemna items tuamtuamte uh a sangkah sung khempeuh a lawmte leh a kikholpihte tawh a holimna topic ding uh hong hitoto ding hita hi. Hih banga a paitoh zel leh college a man ciang bangci gamtat leh bangci mihing hong suak ding cih kigenkhol thei nailo hi. Kimpi ahih leh tu a bat leh a nunglam thei kawm in kidawm tak in gamta a, ahi zongin a mailama a zak a theih toh ding college life pen a mukhol tuan kei hi.\nKhuata pan khuapi ah college kah thak Lia leh Taang te adingin bang maban a om tam maw? Kimpi music ngaihnop namte lah hih bang hong hitoto a….\nPrevious: Kimpu leh Kimpi – 2 ~ Hau Za Cin\nNext: Kimpu leh Kimpi – 4 ~ Hau Za Cin


url: =YAHWEH LEH YAHSHUA VAI PR DAL LEH SIA SUAN KI DAWNNA ~ MUC\nYAHWEH LEH YAHSHUA VAI PR DAL LEH SIA SUAN KI DAWNNA\nAdmin 4:58:00 PM Articles, ZOMI SDA NEWS\nSia Suan: : Sia Dal aw Late 138:2, Isaiah 43:22,42:17, Sawltak 4:12, Paunak 30:4, cih te leh Christian up dan aki tuak mah hiam ci ing a. I phuah tawm peuh sang Yahweh leh Yahshua min original mah zang leng hoih sa lo maw?\nPr Dal : : Pau khempeuh Pasian ong phuah tawm sak hi cih na thei hia Sia. Piancil 11:1 ah leitung bup ah paukhat bek tuiciin tun khitin om lai hi. V 7,8 ah Pasian in pau kaa sakin tausang zolo-in kithehthang uh hi. Tua paute a piangsak leh anei piangsak Pa hi. Late 138:2, ah a min bek na ci a, Hebia pau tawh lawh ding na ci tuan lo hi. Piancil bup ah Yahweh kidawk vet lo hi. Elohim bek zang hi. Paikhiatna 3:14 ah Mawsi a sawl, ateel pa min pen Hebia kamin YHWH hin ki lawhdan kuamah a thei omlo hi. Zahtak lua in vowel kibehlap hi a, min neu sap danin hong kivawh hi. Akhiatna in "I am" Keimah cihna hi a, Keimah in Keimah ka hihi na ci hi.\nLai Siangtho thak ah Immanuel, Jesus (issos), Christ - Messiah, Amen in " Keimah" cin hong zangin apatna leh atawpna hong kici hi. Keimah in Lampi, Kongpi, Thuman, Thucing cih te hong zang hi. Lungdamnathu in pau khempeuh nam khempeuh tungah ki tangko ding acih teh, i suahpih pau tek tawh piangsak Pa i lawhna na om hi. Mate 6:9-13 ah thunget leh "Vantung a om kote Pa aw" na ci sak a "YHWH" na ci sak lo hi. Mang.14:6 Pasian kihta uh la, Vanpi... Piangsak Pa bia un, na ci. Piangsak Pa cih pen pau khempeuhah kinei tek hi. Hebia pau bek tawh Pasian neuseh khaken. Pasian in Hebia pau bek a thei sa kha kei in. Hai bawl kei in. Sia aw.\nRom 1:25 ah piangsak pa bia lo in piansak nate bia uh a cihna ah zong Yahweh cihte dawk se lo hi. Mate 16:16 ah Nang in Christ, a nungta Pasian tapa hi teh a cihna ah zong Yahwehtapa hi teh na ci tuan lo hi. Na text dang te khempeuh ah min genna hi. Min in khiatna nei hi. Ei pau in na deih Hebia min pen khiatna neilo hi. e.g Daniel.." El" Pasian in thukhen pa, Bethel.... "El" Pasian inn, Joshua (Yashua) Jah Pasian in Honpa... Zeisu na ci zaw hi. Zeisu zong Arabic pau a, Singlamteh ah Pasian asapin "Eloi, Eloi" na ci hi. Isaiah 9:6 ah Lamdang Thuhilh Pa, Vanglian Pasian, Tawntung Pa, Kilemna kumpi acihna ah zong Yahweh, Yashua cih dawk vet lo hi. Pau khat bek a thei Pa bek in ngaihsun kha kei ni. Toi lua hi. Pau khempeuh te Pa bia ni. Tua ahih manin pasiante' Pasian, topate' Topa, kumpite' Kumpi cih min hi zaw hi. Sawltak 4:12 ah Honkhia min khat bek agen pen v 8 ah akhailup uh Zeisu Christ min na ci sinsen hi. Yahweh, Yashua min bek tawh na ci tuan lo hi.Mate 7:21 ah Topa, Topa hong ci khempeuh vantung gam a tung kei ding hi. Ka Pa deihna bang a zuite bek tung ding hi acihna ah zong, Yahweh, Yashua cihte bek tung ding na ci lo hi ven. Pa deihna mah tawh na ci zaw. Muk tawh zahtakin lungtang tawh kigamla ding Honpa in deih vet lo zaw hi. Mate 15:8 Pau khempeuh Pa Yahweh pen manglai leh mangpau tawh YHWH ci-in na ki langhlo a, Hebia pau leh Hebia pau tawh ( ya-wa-we-wa) hi a, Hebia pau in aw suak in Yahweh hi. Late 105:1- Mang Lai Siangtho bupah Yahweh pen aminin sam ta un. Late 83:18 Leitung mi khempeuh tung Yahweh ahihna gen ding. Mate 7:21-23 Zeisu, Jesu, Jesuh, Jesua leh Jesus acih pen Topa asa mite YAHSHUA in nolh ding hi.\nBang hang hiam cih leh (Cope Topa a phuah pen Zisu, St HauGo phuah pen Zeisu, Rev. Kam Khaw Thang phuah pen Jesu leh tulam phuak ten Jesuh) hi. Isaiah 42:17. YHWH pen tetragametan kici consonent mal li hi . Kei ipad ah Hebia script omlo se taleh tua na at mal li te... yodh, he,waw,he... cih Hebia alphabet min te bek hi a, vowel na ki guanglo na teci pang ve leh. ie. PSHH pen Pasian Hoih Hi? Pau Suan Hau Hi cih bangin zong kikhia thei hi. Ya-wa-we-wa hilo. Tua hileh yodh, he, he, waw hi zaw ding Tua hin vowel thuahna kibang keh, yihwah, yoweh, yahwih cihte thuat zel hi. A thupi pen ah piangsakpa ii min pen pau khempeuh in i lawhdan hizaw. ... Pasian, Pathian, phaya, Angdeo, Deo, God ici zongin lungsim lungtang puak thupi zaw hi. Mate 7 pen kuros hi a, Topa cihna hi. Kuros, Joshua, aci khempeuh in angah cilo in vantunga ka padeihna azuite cizaw hiven. Pa deihna bang a zuilote Honpa in nolh ding cizaw, amin pen ei pau in akhiatna Mate 1:21 ah gen hi. Hebia pau, Grik pau, Mangpau, Zo pau in na sam zongin Abel dan a biakna thupi zaw hi. Aw leh Lai pen aw om masa zaw a, aw pen aki ciapteh nadingin Lai kibawl hi. nn pen Hebia ten amuh uh ciangun Yahweh hi ci-in thei uh hi. Paikhiatna 23:13 ah mi namdangte pasian min na lo kei ding uh a, na kam panun zong tua bang pasiante min na ging khia sak kei ding uh. Yahweh ahi lo pasian cih min neite zat loh ding acihna hi pah hi. Jeremiah 10:25 ah na min hong lo nuam lo gamte tungah na hehna hai bua suk in . Isaiah 52:6 Ka mite in ka min thei ding uh hi. Amin thupi isak kei bel ami hi nailo cihna a hi tam aw.\nVowel omlo-in tua tawh kikip sak hi bek hi. Piangsak Pa longal bang pau hita leh tua avawh kammal tawh biak ding hi a, lungtang tawh deih masa hi. Hebia pau bek tawh amin lo-in, adang thute ah Hebia pau hi kei leh ee, thei veve ding hi a atuat leh akhiatna om tuan lo hi. Mangmuhna 14:6 ah "every nation and tribe, and tounge, and people" acihna ah Pasian "Theos" na ci zong theih kul hi. Pentetuch ah YHWH min thei acih teh "thei" pen nuntakpih gamtang cihna hi. i.e Adam in azi thei-in gai na ci hi. Tua hin kizopna -itna- nei cihna hi. Kam tawh Yahweh, lalpa,bawipa, topa, takhin, kuros i cih bek hilo-in lungtang tawh na thupi sak zaw hi. Galati 5:22 , Mate 5:18,19 ah tel lah hi. Grik a Issos pen ipau in Jesu, Zeisu, Zisu, mihing Tapa, Pasian tapa, yashua, Isua, Iswar na ci zongin Honpa, Thu, siampi, palai, advocate, thukhen mangpa, Pasian hi cin theihna pen thupi zaw hi. LST ah gen hi Hebia kam Yahweh bek tawh paute pianna Pa pen tuk teh ding pen piangsakpa tuk cing theilo hi. Nang upna nangthu, nang khensat hi. Mate 7:21-23 pen na cih danin lai at pan cilo hi. Kuros ahi (Topa, Lalpa, Bawipa, thakhin, Yashua etc) Lord, Topa min aw suah pronounce dan kibat loh man hi kilkel lo hi. "Pa deihna bang zuilote " thu zanpi azuilote" v.6, gah hoih gah lo te ci'n na tel lah zaw hi.\nPasian leh Pasian min zakna, theihna tawh diksakna kingah hilo-in, tua upna leh theihna pen sepna tawh dik hihsakna (doers of the law be justified)kipia hi zaw. Rom 2:13, Pasian leh amin atheilo (gentiles) te nangawn thukhen niteh mawhsakna apen theih nadingin Topa in pianpih (nature) leh lungsim theihna (conscience)tawh athu tanna kilangh dingin thu khen ding (vs. 14-16) acihna ah zong Pasian min theilote nangawn zaitakin lampi, thuman koih hi.\nSia Suan: : Sia Dal aw, Zo Lai Siangtho pawl khatte ah Sabbath cilo-in nipi ni peuh ci hi. Piancil 4:26 ah Yahweh min lawh kipan ta uh hi. Tua ahih manin leitung buppi akhem Satan in mipilte laisiamte zangin Leitung mite hong khem khin hi. Mangmuhna 12:9. Jeremiah 23:26-27.Paunak 30:4 ah Ama min bang hi a, atapa min bang ahi hiam? Late 72:17 ah van ah Ni atan laiteng amin kip ding. Late 48:10 Yahweh min leitung bupah zel ding. Gupnaleh mawh maisakna ding Mate 1:21 Vantungmi Gabriel in hong puak mun pen Yahweh min tawh hong pai Yashua hi a, John 5:43 A min kipsakna aneih un zong kikhel lo-in YASHUA mah ahi hi. Luka 2:21. Tua min bek hi hong hon Sawltak 4:12. Gup ngah ding mite pen Yahweh leh Yahshua min tawh kiciamteh hi. Mangmuhna 14:1\nPr Dal : : Akiseelcip thusim ci-in Lai Siangtho in a gengen pen min siangtho Yahweh leh Yahshua min hi. Sabbath pen akizuilo bek hi a, kiselcip lo hi. Pasian tam mahmah in kawl lutlo pawl khat zong pasian ci uh hi. Isai 42:8 ah Kei pen Yaweh ka hi a, Yahweh pen Kei mamin hi, Keima vangliatna kamin pasian dangte kapia kei hi. Akikhello amin pen Jawker i suah sak ding ahoih mah hiam? Paul Damascus khua apai lai bangin min siangtho apom sa in inn lam tung kik lecin lunggulh hang ei. Min siangtho pen Hebia pau bek tawh hilo hi. Piangsakpa min pau khempeuh ah omin Hebia in Elohim hin,"Keimah" kici YHWH pen pau khempeuh ah na nei hi. Mun khempeuh ah om, vangliatna khempeuh anei leh na khempeuh athei pa pen piangsak pa hin tuapa bek biak ding hi. Tua min nei pasiante' Pasian,topate' Topa, kumpite' Kumpi i biak ding bek thupi hi. Tua pen min siangtho hi.\nSia Suan: : Sia Dal aw tua ahih leh Laipian ten zong piangsakpa pen Pasian hi ci-in bia keei uh hi ven. Amau zong gup angah uh dia? Elohim pen Canaan mite Pasian te alawhna uh hi a, akhiatna pen Pasiante acihna hi. Lai Siangtho sungah ka min ci-in aki sialhpih den amin thu donlo-in adang bang athupi zaw om ahi hiam? Min pen translation aki bawl thei mah hiam? Gtn Gabriel, Machiel, Lucifer cihte zong bangin amin uh ki translate sak lo hia?\nPr Dal: : Keimah Pasian kiang pan pusuak khempeuh min ngaihsutna, gamtat khuahek, kampau thupiakte khempeuh siangtho hi. Min bek hi lo hi. Nang zat Bible pen no bawltawm min siangtho Lai Siangtho akici pen hin original tawh kibang lo-in thu gengen mawk teh. Laipiante omma in Pasian kilo khin. Gupna pen min lawh man nang sasa lai maw. Elohim pen Mawsi lai at na Piancil ah agen hi. Piangsakpa min hin YHWH pen Piancil 2:4 ah a dawk masa pen hi pan hi. Ken Hebia leh Grik original inn ah nei ing. Canaan te biak min - Astorah, Chemos, Baal etc, hi. Upmawh gen pen lauhuai hi. Min dang te pen zailo, tawi lel in nam khat bek kawkin, piangsak pa min pen pau khempeuh tangthu khempeuh mun khempeuh, na khempeuh vantungnate dongin kisai hi a, pau khat bek tawh sangin pau vekpi in azat, khiatna nei "Kei mah" kawk hi lam tel leng avangliatna leh munkhempeuh ah a omna kilanghsak pah hi. Sia Suan Pu aw, Zo Lai Siangtho in sabbath cilo-in nipi a cih leh Pasian nipi leh mihing nipi cih tel kul pah hi. Piancil 4:26 in YHWH min lawh kipan ci a na quote pen tuiciin tun ma hin pau khat bek kizang hi. Piancil 11:1 ah kimu piangsakpa creator min Yahweh/ Eloihim/Keimah Pasian min kipdan, siantho dan, mite na khempeuh ah kizel dingin ama kat/ khentawm pau tawh kithei pan dinghi.\nLai Siangtho thak pen akigelh masa pen nungzuipite, Paul hi a, coine Greek tawh ki at hi. Na kheltawm uh min siangtho\nlaibu bek bulphuh theih hilo hi. Mate 1:21 ah Honpa min pen Greek bek in ki at ah Lessos/ Jesus/Zisu/Isua/Zeshuh ( Kawlpau) hin Hebia in LXX ah hong let uh teh Joshua/Yashua hin v 23 ah Immanuel na ci ngiat hi. El pen Canaan min sa lailai maw? Mate 1:21 Yahweh na cih zong original in Theos ci hi. Mawk guan kei in Jesus min nei tampi om ta se leh piangsakpa/honpa/tanpa/ gumpa Jesus/Zisu/Zeisu min nei pen bek in hong gum khia a ci hi. Mangmuhna 14:1 ah gupna ngah te a ciamteh pen "tuuno" na ci hi ven. Tuuno min ahi Zeisu khazih min leh Pa min neite na ci zaw.\nSia Suan: : Sia Dal, Tua leh Pau akikhen a, i omna a kibat loh ciangin amin pen kikhel kawikawi ding hiam? Theo pen Greek ten pasian acih na hi a, min hilo hi. Elohim zong pasiante acihna mah hi a, min hi lo hi. Hih Elohim pen Google sungah original of Elohim ah ka et hi ven . Late 83:18, Luka 24:47 ah Yahweh min pen Minam dang ten zong thei ding sam ding. Ei hong kihilhna pen akiphuak tawm peuh tawh ahih ciang a.\nPr Dal : : Sia Suan aw, min kikhel hi lo hi. Omnipresent neipa in nam khempeuh, pau khempeuh ah min nei hizaw hi.Burma pen Myanmar/ Kawlgam akibang hi. Kawlgam min leh UN min cin min nih hiah US ah nei ta leh ami kibang hi cih in hong musak thei hia? Theos pen Pasian acihna hi, piangsak pa kilawhna min hi. Hebia 1:8 ah Pasian in Tapa tungah Oh, Theos/ Pasian aw na ci hi. Mangmuhna 14:6 Theon? Pasian kihta unla bia un Pasian/ Theos in kha hi a, lungsim leh thuman thutak tawh bia ding John 4:24 Chirsto/Khazih/Christa/ Kharitdaw/Meshias in na ci hi. Amin kibia lo in person, anungta Pasian pen hi kibia. Amin bia hi leh cult kici ding. Peter honpa min a gen a dawn kikna ah "Nang in Chirsto, anungta Pasian tap" na ci . Mate 11:14-16 Mate 27:46 ka Pasian, Ka Pasian/Theos mah gum pan na ci .Saul tawh Honpa a kihona record ah "Keimah, Zesu/Lessos"Sawltak 9:5 ah naci, Yahshua cih dawk tuan lo hi. Elohim pen piangsak Pasian te min hi. Hih kammal pen Piancil 1:1 ah vantung leh leitung Elohim in bawl na ci ngeu hi. Min mawk khel sak ding hilo v 27 "Eite" " Ih mel sun" na ci in 3:22 ah pukhitteh mi in "like one of us" eite lakah khat bangin na ci ahih manin Elohim pen Pasiante cin amal in agenna ah kilangh hi. Gum pan Mate 27:46 "Eli, Eli, lamasabachtani" acihna ah zong YHWH na ciselo cih i mu hi. El/Elohim/Theos/ God/ Pasian/ Phayaa cihte Pasian min hi. Pasian athu, akhem, kineih atam ciangin pasiante Pasian, topate Topa Thulilh kikna 10:17 ah na tawisang hi. Isaiah 9:6 his NAME shall be Wonderful, Counsellor, Mighty God. Everlasting Father, Prince of Peace.\nSia Suan aw, Laipiante gupna ngah/ngahlo ding cih sangin ken kangah diam cih mimal buaipih zawk ding hi. Pasian in lungtang mu hi. Kampau leh gamtatna tawh thukhen hi. Mate 12:36; Mangmuhna 22:14; Thuhilhsia 12:13,14 Min siangtho lawh bek tawh hilo, kumpi Sawluh tungah gangawh biakpiakna sangin thungaihna leh thumanna kadeih zaw hi. acih thupi, Yashua, Yashua aci khempeuh hilo, Pa deihna bang azuite vantung tung ding na ci. Mate 7:21 Tua hin gupna pen muk pulak bek hilo, min theih bek tawh hilo, honpa leh gumpa asanna uhpan John 3:16; Pa deihna bang a tatna Mate 7:21 pianthakna I Corin. 5:9-11; Col 3:9-15 te ah hong lak . Mate 5:3-12 ah zong kimu. Tui leh kha tawh pianthakna John 3:5-8 ci leh sa deihna nial. Galalti 5:19 kha gah neihna 5:22; Thukham zui a Christ si tawh puan sawp siangna, Mangmuhna 22:14 ; Pasian grace itna in upna tungtawnin hong guma, mihing pen nahoih sepna bu hihna Ephet 2:8-11 lungsim khempeuh thatang khempeuh, nuntakna (kha) khempeuh tawh Topa itna i pumpi i it bang amidangte itna Thuhilhkna 6:4-6; Mate 22:37-40; pumpi kep siamna ICorin. 6:9-12; 19,20 sepna bawlna khempeuh ah Topa min thansakna ICorin. 10:31.


url: =PAWLPI SAGIH TE TUNGAH THUPUAKTE - Zomi Adventist Innkuan\nLesson 3 January 12 – 18\nSabbath Nitaklam Jan 12\nTukaalsung sim ding : Mang 2: 8-11; 2:12-7; 2 : 18 -29; Mang 3:1-16; 3:7-13; 3:14-22; Isa 61:10\nKAMNGAH: “Keimah zong gualzo in, ka Pa tokhom ah ka tutkhawm uh mah bang in, a gualzote khempeuh keimah tawh ka tutkhawm theih na ding in, thu ka pia hi.” (Mangmuhna 3:21).\nPatmos tuikulh tungpanin, Zeisu in, John tungtawnin, thu nam sagih eite a dingin hong khak hi. John hunlai a, Asia gam pawlpi te a kawk mahbangin, tukhang tawntung pawlpi te zong hong kawk hi. Tua thupuak te, in kibatna nam guk nei uh hi. A masa in, Zeisu in, pawlpi khatkhat in minlo masa hi. A nihna ah, “hih bangin ci hi” cih in zui hi. A zomin, a hunzui a om pawlpi kisapna dandanin, Zeisu in, Amah kua cih kigen leuleu hi. Tua khit teh pawlpi khat i thuakna te, Zeisu in bangci gualzawhpih cih in zuisak hi. A nga na ah tua pawlpi phatna leh, haksatna pan suahtak na’ng lampi hilh hi. A tawpna ah, Khasiangtho hilhkholhna leh, a zote thupha san ding kamciam tawh thukhup hi.\nNung kaalsung a pawlpi masa Ephesus pawlpi thu i sinsa mahbangin, tu kaal sungin zong, pawlpi sim i kisapna leh, tulai eihun kisapna te i mu suksuk ding hi.\nSmyrna leh Pergamum a ding Khazih’ Thupuak\nSmyrna khuapi pen hoihna leh hauhna tawh a kidim kumpipa tung biakpiakna bulpi khua hi a, tua a nial mite thuakna leh sihna dong tung thei hi.\nMang 2 : 8 : 11 sim lecin, tua hun pawlpi dinmun zui in, Zeisu in, Amah bangci kigen hiam? Pawlpi bang dinmun a om hiam? Zeisu in hong tungding thu bangci genkholh hiam?\nSmyrna pawlpi tung a thupuak pen, nungzuite beikhit, Rome kumpi in, Christian te nasia tak a bawlsiat vai a hihi. Mang 2:10 sung a “ni sawm” cih zong, AD 303 pan 313 dong, Diocletian i bawlsiatna hunteng hi a, Constantine in Christiante, suahtakna a piak dong a hihi.\nPergamum khuapi in, gulpi lim a nei, Greekte taang biakna Asclepius a ki ci, cidamna leh gumpa pasian biakna bulpi khua a hihi. Asclepius tattung omna ah, mun khempeuh pan cidam ngah dingin Pergamum ah hong pai uh hi. Smyrna khua mah bangin, kumpipa biakpiakna zong khauhpai hi. Tua lai thu umte in “Satan’ tokhom” ah teeng a cih zong thumaan hipah lel hi.\nMang 2 : 12 – 15 simin. Zeisu in, Amah bangci kigen hiam? Pawlpi, kha lamah bangci phat hiam?\nPergamum hunsung Tapidaw te citak uh hi mahleh, “Nicolaitans” a kici mi pawlkhatin, bawlsiatna omloh na’ngin milim biate tawh kilemna bawl uh hi. Balaam in Israel te mawhna ah a zol mahbangin, Nicolaitans te in zong, ‘milim a kipia na te’ leh ‘zualzanna” te panpih uh hi. Tua a hih manin, Pergamum a ding thupuak in “Kisik in” (Mang 2:16) cih hiziau hi. Pergamum pawlpi hun pen, AD 313 pan 538 hunsung a hihi. Mi pawlkhat kip mahmah napi, pawlkhat nungtolh uh hi.\nSee also Lesson 6: SEAL TUPSA PASIAN MITE\nThyatira A Ding Khazih’ Thupuak\nKhuapi dangte tawh i etkaak ciangin, Thyatira khua in thupiitna lua neilo hi. Gam buppi sumbawl kipawlna om a, sumbawl nuamte’n, tua kipawlna sungah lut kul hi. Tua ki pawlna lut te’n, pawi tuamtuam leh paktatna te zang uh a, Thyatira zong tua lamah kidawk veve hi.\nMang 2:18-29 sim in. Zeisu in, hih pawlpi tungah, Amah bangci ki pulaak hiam? (Daniel 10:6 zong enin) Zeisu in bang thu hilh a, bangin buaina pia hiam?\nPergamumpawlpi mah bangin, Ahab’ zi, “Jezebel” in, Israel te, mawhna lam a paipih bangin (Kumpi masa 16;31-33) Thyatira in zong paipih ci hi. Zeisu in, “khalam ah zualzang uh hi” na ci hi. Thyatira pawlpi in AD 538 pan 1565 hunsung Tapidaw te cihna hi. Lauhuaina in, pawlpi pualampan hong lutlo a, pawlpi sungpan hong kipan hi. Laisiangtho’ mun ah, ngeinate kikoih in, Khazih Siampi dinmunah, mihing siampi kikoih in, gupngah na’ng na semsak hi. A sangtheilo te bawlsiat leh sih thalawh uh hi. Thu ummi tampite, gamlak ah buu uh hi (Mang 12:6,13,14). Zeisu in, Thyatira pawlpi te’ upna, ki itna leh laisiangtho lam ah hong ciahkik a, puahphatna a kipat nate phat mahmah hi.\nMang 2:25 simin. “Na saansa thu lenkipin” cih sawlna, eite a dingin bang khiatna nei hiam? I letkip dingin, Zeisu kiangpan bang i sang hiam?\nSardis A Ding Khazih’ Thupuak\nSardis in, a minthang mahmah tangthu khat nei mah taleh, Rome kumpite khut sungah a minthanna mansuah hi. Hau mahmah in, a khua pen, mualdawn keendang ah kilam a, kuamah’n sim theilo ahih manin, khuapi cingte’n gina cinlo uh hi.\nMang 3:1-6 leh, Matt 24: 42-44, Thessalonian 5:1-8 cihte simkhawmin. Zeisu in, Sardis hunsung Christian te khalam cidam na’ngin, bang hilh hiam? Khuapi tangthu tawh kisai in bang “vil” ding ci hiam?\nSardis pawlpi ah, Tapidaw tawmno te’n citak mahleh, a tamzaw khalam ah sikhin uh hi. Pergamum leh Thyatira te bangin, minlawh ding mawhna bel nei samlo napi un, khalam thaneem mahmah uh hi.\nSardis tung a thupuakte in, pawlpi kipuahphat khit AD 1565 pan 1740 sung hun a Tapidaw te i khalam thakiam a nuntakna neilo taang ngeina te a zuihna te pulaak hi. Pawlpi in, leitung tawh kizom a, leitung paidaan te zawpsiam mahmah a hih manin, nungta ding bang napi’n, khalam si gige hi.\nA khang a khang a Tapidaw te a dingin, a beisa a thumaanna te gen kikkik mah ta leh, tutatak a thumaanna a gen ding omlo hi. Amau biakpiakna in ngeina hi lel a, lungsim takpi hilo hi.\nGupkhiatna pen Khazih upna tungtawnbek cih theihkawm in, i nasepna te Pasian mai ah, picing zolo cih i tel hiam? Pasian mai ah bangci leng i picing thei ding hiam? Mate 5:44-48.\nSee also A Cingtaak Tawlngakna\nPhiladelphia A Ding Khazih’ Thupuak\nPhiladelphia in, pawlpi gukna hi a, “unau ki itna” cihna hi. A khuapi pen, sumbawlna lampi dungah om a, mualdawn zaangtampi tung a hihi. Tanglai khua to-kik te muhna ah, cidam na dingin mi hong pai uh ci hi. Zinling nasia a hih manin, khuamite gamlakah buk nono te tawh teenguh hi.\nMang 3:7-9 simin. Zeisu in, hih pawlpi tawh a kizopna bangci gen hiam? “Tha tawmbek na nei hi” a cihna (Mang 3:8) in, pawlpi dinmun bangci lak hiam?\nHih pawlpi in, Britain gam leh America gam a protestant te khanlawh hunsung AD 1740-1844 ciangdong Tapidaw te huam hi. Tua hun a Pasian’ mite in “Pasian Kammalte” kemcing (Mang 3:8) ding hi. Pasian thuhkham kemcing a, siangtho nuntakna a nei te hong khang a, “kong kihong” cihin, “Pasian biakinnpi” lut na lampi hi (Mang 3:12; 4:1,2).\nMang 3:10-13 simin. Hun tomta, Zeisu hong pai ding naita cih bangin hong lak hiam? Pasian min, amite’ tungah bangci kigelh hiam? (2 Tim. 2:19). Min in mikhat’ gamtatna limla a hih leh, Pasian’min a pua te bang a cih nopna hiam? (Paikhiatna 34:6).\nAtlantic tuipi langnih tuakah, biakna khanlawhna nakpi takin om hi. 1844 kum kiim khawngin, Zeisu hong kumsuk dingthu, leitung mun khempeuhah ki tangko hi. A zo mite’ tungah Pasian min kigelh cih ciangin, Pasian nuntakdaan lak cihna hi. Zeisu hong paikik ding a thupit zah mahin, a mite mawhna maisak in, tua ni a ding kigingsak, leh, a lungsim sung vuah, a thukhamna te gelhsak ding hi, (Phil 1:6; Hebrew 10:16,17).\nZeisu hong paibaih ding thu, nang a dingin bang khiatna a nei hiam? Zeisu in, Ama’ nasep picingsak ding cih kamciamin, nang, bang tha hongpia hiam?\nLaodicea A Tapidawte\nLaodicea pawlpi in a nunungpen hi a, sumbawlna lamdung tung mahah omin hau mahmah hi. Tuu-mul puan bawlna khuapi hi a, sumkholna ah kham tampi khol uh a, zatui zatang sangpi om a, mitza ki bawlna khua zong a hihi. Hau kisa in bangmah awlmawhlo uh hi. AD 60 kiim in zinling nasia in a suksiat gawpkhit nungsang, na kisam te Rome khuapan vive a ki vaihawmsak hi. Tui haksa a hih manin, Hierapolis kici tuisa cik panin tui la uh a, gamla pian a hih manin Laodicea a tun hunin, a tui sazo nawnlo in lumbek ta hi.\nMang 3 : 14 – 17 leh Hosea 12 : 8 simkhawm in. Laodicean khuapi hauhna in, Tapidaw te sung bang lutsak hiam?\nLaodicea pawlpi mite’ mawhna, Zeisu in taai khollo hi. Amau buaina pen, khalam thanemna hi. A tuinek in, a khua a phakma in, vot manlo, sa nawnlo, lumlai bek hi. Amau hau kisa mahmah ta leh zawng uh a, pil a kisak mahmah hangun kha mittaw uh ci hi. Tua Laodicea pawlpi in, hun nunung a Tapidaw te limla hi. Khalam tangguak omna ah, “Khazih puanpaak”(Mang 16:15), Zeisu’ puanpaak a silh uh kul hi,(Mang 3:18).\nMikhat in Armageddon khagalpi a dozawhna dingin, tangguak hilo in, Khazih puanpaak a silh kul hi. Tua puanpaak kingah zawh tuaklo hi. Hehpihna kong zong kikhak ta hi. Puanpaak kepcin ding zongpen, gimna gukna leh Armageddon a ding kigin theih ding, Laodicea pawlpi a kiginkholh theihna ding, Zeisu hong pai ni ciangin, tangguak om a zumloh na’ng cihte hilhkhol hi, (Mang 3:17,18; 1 John 2:28 – 3:3).\nZeisu in, Laodicea pawlpi a itna pulaak hi. Kisikkik ding hanthawn hi( Mang 3:19). Solomon la 5:2-6 sung a, itna neipa leh, Mang 3:20 sung a ‘kongbiang a ding a kiupa’ a hihi. Kong ahon mi peuhmah, lut ding a, Amah tawh nekhawmin Amah tawh maangkhawm ding hi, (Mang 20:4).\nMang 3 : 18 – 22 simin. Zeisu in Laodicea te bang ngaihsutna pia hiam? Kham, puanpaak leh mitzaa te in bang acih nopna hiam? (1 Peter 1 : 7; Isa 61 : 10; Eph 1 : 17,18). SDA te’n, Laodicea in i ki muh leh, hihte in bang khiatna nei hiam?\nNgaihsut Ding: E G White gelh Sawltakte Nasep sungpan “Mangmuhna” laimai 578 – 592 dong simin.\nPawlpi sagih a ding thupuak sagih te in, khalam kiamsuk na vive lak uh hi. Ephesus pawlpi in citaklai napi, a itna masa khahsuah hi. Smyrna leh Philadelphia te in thumaan citak uh hi. Pergamum leh Thyatira te in, mipi nung zuihna tawh upna siangtho nusia uh hi. Sardis pawlpi a hih leh, a tamzaw upna pan lampial uh a, Philadelphia te bel a citak tawmbek om hi. Laodicea pawlpi bel, hoih cihna ding khat zong omlo hi.\nEphesus in, kamciam sang masa a, pawlpi te hong tun tohtoh ciangin kamciam dang san behbeh uh hi. Laodicea in kamciam sang nunungpen hi napi’n, Kamciam Lianpen Zeisu Tokhom luah ding ci hi.\n1. Khalam kiasuksuk hi napi, mawhna a tamciangin hehpihna khang (Rom 5 : 20) a cih mahbangin, banghang in, kamciam khangkhang hiam? Pawlpi in thanem,in kisia ta leh, Khazih in vannuai khempauh, a awlmawh penpen a hih lam phawk ni, EGWhite Selected Messages bu nihna, Liamai 396.\n2. Christian te in, vanbawlna munpite, sumbawlna munpi te leh khuapilian te ah Christian hih ding haksa hi, ci uh hi. Asia gam khuapi haumahmah te a om Christian te kimkot ah milimbiate tampi om mah taleh, amau thumaan mahmah leh na muhuh ciangin, bang thuthak na muhbeh hiam? Zeisu thungetna (John 17:15-19) sungah, “leitungah ka om uh hangin, leitung a ka hi kei uh hi a cihna kammal in khuapi sung teng mite a ding a hithei diam?\n3. Ei SDA te in, Laodicea tungtawn a hong kipia kammal te, bangci awlmawh thei ding i hi hiam?\nLesson 10: Haksatna Hun Tawmnote\nPrev post Khuamial Sung Pan\nNext post Lawhsapna pan Lawhcinna Ah


url: =Pasila 2.5 - The Spin-Off: Pasila 2.5. - The Spin - Off: Routalemmen jännät osa 31: Miljöö on jännä sana | Pasila 2.5 - The Spin-Off | TV | Areena | yle.fi\nPasila 2.5 - The Spin-Off: Pasila 2.5. - The Spin - Off: Routalemmen jännät osa 31: Miljöö on jännä sana | Pasila 2.5 - The Spin-Off